02021R1148 — MT — 15.07.2021 — 000.002

Dan it-test hu maħsub purament bħala għodda ta’ dokumentazzjoni u m’għandu l-ebda effett legali. L-istituzzjonijiet tal-Unjoni m'għandhom l-ebda responsabbiltà għall-kontenut tiegħu. Il-verżjonijiet awtentiċi tal-atti rilevanti, inklużi l-preamboli tagħhom, huma dawk ippubblikati fil-Ġurnal Uffiċjali tal-Unjoni Ewropea u disponibbli f’EUR-Lex. Dawk it-testi uffiċjali huma aċċessibbli direttament permezz tal-links inkorporati f’dan id-dokument





Ikkoreġut bi:









▼B

REGOLAMENT (UE) 2021/1148 TAL-PARLAMENT EWROPEW U TAL-KUNSILL

tas-7 ta’ Lulju 2021

li jistabbilixxi, bħala parti mill-Fond għall-Ġestjoni Integrata tal-Fruntieri, l-Istrument għall-Appoġġ Finanzjarju għall-Ġestjoni tal-Fruntieri u l-Politika dwar il-Viżi







KAPITOLU I

DISPOŻIZZJONIJIET ĠENERALI

Artikolu 1

Suġġett

Dan ir-Regolament jistabbilixxi l-Istrument għall-Appoġġ Finanzjarju għall-Ġestjoni tal-Fruntieri u l-Politika dwar il-Viżi (l-“Istrument”), bħala parti mill-Fond għall-Ġestjoni Integrata tal-Fruntieri (il-“Fond”), għall-perijodu bejn l-1 ta’ Jannar 2021 u l-31 ta’ Diċembru 2027.

Dan ir-Regolament jistabbilixxi l-Fond b’mod konġunt mar-Regolament (UE) 2021/1077 għall-perijodu mill-1 ta’ Jannar 2021 sal-31 ta’ Diċembru 2027.

Dan ir-Regolament jistipula l-objettiv ta’ politika tal-Istrument, l-objettivi speċifiċi tal-Istrument u miżuri biex jiġu implimentati dawk l-objettivi speċifiċi, il-baġit għall-perijodu mill-1 ta’ Jannar 2021 sal-31 ta’ Diċembru 2027, il-forom ta’ finanzjament mill-Unjoni u r-regoli għall-għoti ta’ tali finanzjament.

Artikolu 2

Definizzjonijiet

Għall-finijiet ta’ dan ir-Regolament, japplikaw id-definizzjonijiet li ġejjin:

(1) “punt ta’ qsim tal-fruntiera” tfisser punt ta’ qsim tal-fruntiera kif definit fil-punt 8 tal-Artikolu 2 tar-Regolament (UE) 2016/399;

(2) “ġestjoni integrata Ewropea tal-fruntieri” tfisser ġestjoni integrata Ewropea tal-fruntieri kif imsemmija fl-Artikolu 3 tar-Regolament (UE) 2019/1896;

(3) “fruntieri esterni” tfisser fruntieri esterni kif definiti fil-punt 2 tal-Artikolu 2 tar-Regolament (UE) 2016/399 u fruntieri interni fejn għadhom ma tneħħewx il-kontrolli;

(4) “sezzjoni tal-fruntiera esterna” tfisser taqsima tal-fruntiera esterna kif definita fil-punt (11) tal-Artikolu 2 tar-Regolament (UE) 2019/1896;

(5) “żona hotspot” tfisser żona hotspot kif definita fil-punt (23) tal-Artikolu 2 tar-Regolament (UE) 2019/1896;

(6) “fruntieri interni fejn għadhom ma tneħħewx il-kontrolli” tfisser: (a) il-fruntiera komuni bejn Stat Membru li jkun qed jimplimenta b’mod sħiħ l-acquis ta’ Schengen u Stat Membru marbut li japplika l-acquis ta’ Schengen b’mod sħiħ, f’konformità mal-Att tal-Adeżjoni tiegħu, iżda li għalih tkun għadha ma daħlitx fis-seħħ id-Deċiżjoni tal-Kunsill rilevanti li tawtorizzah japplika dak l-acquis b’mod sħiħ; (b) il-fruntiera komuni bejn żewġ Stati Membri li huma marbuta japplikaw l-acquis ta’ Schengen b’mod sħiħ, f’konformità mal-Atti tal-Adeżjoni rispettivi tagħhom, iżda li għalihom tkun għadha ma daħlitx fis-seħħ id-Deċiżjoni tal-Kunsill rilevanti li tawtorizzahom japplikaw dak l-acquis b’mod sħiħ;

(7) “sitwazzjoni ta’ emerġenza” tfisser sitwazzjoni li tirriżulta minn pressjoni urġenti u eċċezzjonali fejn għadd kbir jew sproporzjonat ta’ ċittadini ta’ pajjiż terz ikunu qasmu, qed jaqsmu jew mistennija li jaqsmu l-fruntieri esterni ta’ Stat Membru wieħed jew aktar jew fejn iseħħu inċidenti relatati ma’ immigrazzjoni illegali jew kriminalità transfruntiera fil-fruntieri esterni ta’ Stat Membru wieħed jew aktar, u dawk l-inċidenti jkollhom impatt deċiżiv fuq is-sigurtà tal-fruntiera sal-punt li joħolqu r-riskju li jipperikolaw il-funzjonament taż-żona Schengen, jew kwalunkwe sitwazzjoni oħra li fir-rigward tagħha jkun ġie debitament sostanzjat li tenħtieġ azzjoni immedjata fil-fruntieri esterni fl-ambitu tal-objettivi tal-Istrument;

(8) “azzjonijiet speċifiċi” tfisser proġetti tranżnazzjonali jew nazzjonali li jġibu magħhom valur miżjud tal-Unjoni f’konformità mal-objettivi tal-Istrument li għalih Stat Membru wieħed, diversi Stati Membri jew l-Istati Membri kollha jistgħu jirċievu allokazzjoni addizzjonali għall-programmi tagħhom;

(9) “appoġġ operazzjonali” tfisser parti mill-allokazzjoni ta’ Stat Membru li tista’ tintuża bħala appoġġ għall-awtoritajiet pubbliċi responsabbli mit-twettiq ta’ kompiti u mill-forniment ta’ servizzi li jikkostitwixxu servizz pubbliku għall-Unjoni;

(10) “azzjonijiet tal-Unjoni” tfisser proġetti tranżnazzjonali jew proġetti ta’ interess partikolari għall-Unjoni, implimentati f’konformità mal-objettivi tal-Istrument.

Artikolu 3

Objettivi tal-Istrument

1. Bħala parti mill-Fond, l-objettiv ta’ politika tal-Istrument huwa li jiżgura ġestjoni integrata Ewropea tal-fruntieri li tkun solida u effettiva fil-fruntieri esterni, u b’hekk jikkontribwixxi biex ikun żgurat livell għoli ta’ sigurtà interna fl-Unjoni, filwaqt li jkun salvagwardjat il-moviment liberu tal-persuni fi ħdanha u jkunu rispettati b’mod sħiħ l- acquis rilevanti tal-Unjoni u l-obbligi internazzjonali tal-Unjoni u tal-Istati Membri li jirriżultaw mill-istrumenti internazzjonali li għalihom huma Partijiet.

2. Fl-ambitu tal-objettiv ta’ politika stipulat fil-paragrafu 1, l-Istrument għandu jikkontribwixxi għall-objettivi speċifiċi li ġejjin: (a) appoġġ għall-ġestjoni integrata Ewropea effettiva tal-fruntieri esterni, implimentata mill-Gwardja Ewropea tal-Fruntiera u tal-Kosta bħala responsabbiltà kondiviża tal-Aġenzija Ewropea għall-Gwardja tal-Fruntiera u tal-Kosta u tal-awtoritajiet nazzjonali responsabbli għall-ġestjoni tal-fruntieri, biex jiġi ffaċilitat il-qsim leġittimu tal-fruntieri, għall-prevenzjoni u s-sejbien ta’ immigrazzjoni illegali u kriminalità transfruntiera u biex jiġu ġestiti b’mod effettiv il-flussi migratorji; (b) appoġġ għall-politika komuni dwar il-viżi biex jiġi żgurat approċċ armonizzat fir-rigward tal-ħruġ tal-viżi u biex jiġi ffaċilitat l-ivvjaġġar leġittimu, filwaqt li jgħin fil-prevenzjoni ta’ riskji migratorji u ta’ sigurtà.

3. Fl-ambitu tal-objettivi speċifiċi stipulati fil-paragrafu 2, l-Istrument għandu jiġi implimentat permezz tal-miżuri ta’ implimentazzjoni elenkati fl-Anness II.

Artikolu 4

Nondiskriminazzjoni u rispett għad-drittijiet fundamentali

L-azzjonijiet iffinanzjati taħt l-Istrument għandhom jiġu implimentata f’konformità sħiħa mad-drittijiet u l-prinċipji stabbiliti fl-acquis tal-Unjoni u fil-Karta u mal-obbligi internazzjonali tal-Unjoni fir-rigward tad-drittijiet fundamentali, b’mod partikolari billi tiġi żgurata konformità mal-prinċipji ta’ nondiskriminazzjoni u non-refoulement.

Artikolu 5

Kamp ta’ applikazzjoni tal-appoġġ

1. Fl-ambitu tal-objettivi tiegħu u f’konformità mal-miżuri ta’ implimentazzjoni elenkati fl-Anness II, l-Istrument għandu, b’mod partikolari, jappoġġa l-azzjonijiet elenkati fl-Anness III.

Biex jiġu indirizzati ċirkostanzi mhux previsti jew ġodda, il-Kummissjoni hija mogħtija s-setgħa li tadotta atti delegati f’konformità mal-Artikolu 31 biex temenda l-lista ta’ azzjonijiet fl-Anness III sabiex jiġu miżjuda azzjonijiet ġodda.

2. Biex jitwettqu l-objettivi tiegħu, l-Istrument jista’ jappoġġa, b’konsistenza tal-prijoritajiet tal-Unjoni, azzjonijiet kif imsemmija fl-Anness III f’pajjiżi terzi u b’rabta magħhom, fejn xieraq, f’konformità mal-Artikolu 20.

3. Fir-rigward ta’ azzjonijiet f’pajjiżi terzi u b’rabta magħhom, il-Kummissjoni u l-Istati Membri, flimkien mas-Servizz Ewropew għall-Azzjoni Esterna għandhom, f’konformità mar-responsabbiltajiet rispettivi tagħhom, jiżguraw koordinazzjoni mal-politiki, strateġiji u strumenti rilevanti tal-Unjoni. B’mod partikolari, għandhom jiżguraw li l-azzjonijiet f’pajjiżi terzi u b’rabta magħhom: (a) jitwettqu f’sinerġija u f’koerenza ma’ azzjonijiet oħra barra l-Unjoni appoġġati permezz ta’ strumenti oħrajn tal-Unjoni; (b) ikunu koerenti mal-politika esterna tal-Unjoni, jirrispettaw il-prinċipju tal-koerenza fil-politika għall-iżvilupp u jkunu konsistenti mad-dokumenti ta’ programmazzjoni strateġika għar-reġjun jew għall-pajjiż inkwistjoni; (c) jiffokaw fuq miżuri mhux orjentati lejn l-iżvilupp; u (d) jaqdu l-interessi tal-politiki interni tal-Unjoni u jkunu konsistenti ma’ attivitajiet li jsiru fl-Unjoni.

4. L-azzjonijiet li ġejjin ma għandhomx ikunu eliġibbli: (a) azzjonijiet kif imsemmija fil-punt (a) tal-paragrafu 1 tal-Anness III f’dawk il-fruntieri interni fejn għadhom ma tneħħewx il-kontrolli; (b) azzjonijiet relatati mal-introduzzjoni mill-ġdid temporanja ta’ kontroll fil-fruntieri interni fis-sens tal-punt 1 tal-Artikolu 2 tar-Regolament (UE) 2016/399; (c) azzjonijiet li l-għan primarju tagħhom huwa l-kontroll doganali.

B’deroga mill-ewwel subparagrafu, fejn tinqala’ sitwazzjoni ta’ emerġenza, azzjonijiet kif imsemmija fl-ewwel subparagrafu jistgħu jitqiesu bħala eliġibbli.







KAPITOLU II

QAFAS FINANZJARJU U IMPLIMENTATTIV







TAQSIMA 1

Dispożizzjonijiet komuni

Artikolu 6

Prinċipji ġenerali

1. L-appoġġ ipprovdut taħt l-Istrument għandu jikkomplementa interventi nazzjonali, reġjonali u lokali, u għandu jiffoka fuq li jġib valur miżjud tal-Unjoni għat-twettiq tal-objettivi tal-Istrument.

2. Il-Kummissjoni u l-Istati Membri għandhom jiżguraw li l-appoġġ ipprovdut taħt l-Istrument u mill-Istati Membri jkun konsistenti mal-azzjonijiet, politiki u prijoritajiet rilevanti tal-Unjoni, u li jkun komplementari għall-appoġġ ipprovdut taħt strumenti oħrajn tal-Unjoni.

3. L-Istrument għandu jiġi implimentat taħt ġestjoni diretta, kondiviża jew indiretta f’konformità mal-punti (a), (b) u (c) tal-ewwel subparagrafu tal-Artikolu 62(1) tar-Regolament Finanzjarju.

Artikolu 7

Baġit

1. Il-pakkett finanzjarju għall-implimentazzjoni tal-Istrument għall-perijodu mill-1 ta’ Jannar 2021 sal-31 ta’ Diċembru 2027 għandu jkun ta’ EUR 5 241 000 000 fi prezzijiet kurrenti.

2. Bħala riżultat tal-aġġustament speċifiku għall-programm previst fl-Artikolu 5 tar-Regolament (UE, Euratom) 2020/2093, l-ammont imsemmi fil-paragrafu 1 ta’ dan l-Artikolu għandu jiżdied b’allokazzjoni addizzjonali ta’ EUR 1 000 000 000 fi prezzijiet kostanti tal-2018 kif speċifikat fl-Anness II għal dak ir-Regolament.

3. Il-pakkett finanzjarju għandu jintuża kif ġej: (a) EUR 3 668 000 000 għandhom jiġu allokati għall-programmi tal-Istati Membri, li minnhom EUR 200 568 000 għandhom jiġu allokati għall-Iskema ta’ Tranżitu Speċjali msemmija fl-Artikolu 17; (b) EUR 1 573 000 000 għandhom jiġu allokati għall-faċilità tematika msemmija fl-Artikolu 8.

4. L-allokazzjoni addizzjonali msemmija fil-paragrafu 2 għandha tiġi allokata għall-faċilità tematika msemmija fl-Artikolu 8.

5. Fuq l-inizjattiva tal-Kummissjoni għandhom jiġu allokati sa 0,52 % tal-pakkett finanzjarju għal għajnuna teknika, kif imsemmi fl-Artikolu 35 tar-Regolament (UE) 2021/1060, għall-implimentazzjoni tal-Istrument.

6. F’konformità mad-dispożizzjonijiet rilevanti tal-ftehimiet ta’ assoċjazzjoni rispettivi tagħhom, għandhom isiru arranġamenti sabiex jispeċifikaw in-natura u l-modalitajiet tal-parteċipazzjoni fl-Istrument mill-pajjiżi assoċjati mal-implimentazzjoni, l-applikazzjoni u l-iżvilupp tal- acquis ta’ Schengen. Kemm jista’ jkun malajr wara li l-pajjiż ikkonċernat ikun innotifika d-deċiżjoni tiegħu li jaċċetta l-kontenut tal-Istrument u li jimplimentah fl-ordni legali intern tiegħu, f’konformità mal-ftehim ta’ assoċjazzjoni rilevanti, il-Kummissjoni għandha tippreżenta rakkomandazzjoni lill-Kunsill għall-ftuħ ta’ negozjati dwar dawk l-arranġamenti taħt l-Artikolu 218(3) TFUE. Malli jirċievi r-rakkomandazzjoni, il-Kunsill għandu jaġixxi mingħajr dewmien biex jiddeċiedi dwar l-awtorizzazzjoni tal-ftuħ ta’ dawk in-negozjati. Il-kontribuzzjonijiet finanzjarji minn dawk il-pajjiżi għandhom jiżdiedu mar-riżorsi globali disponibbli mill-pakkett finanzjarju msemmi fil-paragrafu 1.

7. F’konformità mal-Artikolu 26 tar-Regolament (UE) 2021/1060, sa 5 % tal-allokazzjoni inizjali għal Stat Membru minn kwalunkwe wieħed mill-fondi taħt dak ir-Regolament taħt ġestjoni kondiviża jistgħu jiġu ttrasferiti lill-Istrument taħt ġestjoni diretta jew indiretta fuq it-talba ta’ dak l-Istat Membru. Il-Kummissjoni għandha timplimenta dawk ir-riżorsi direttament f’konformità mal-punt (a) tal-ewwel subparagrafu tal-Artikolu 62(1) tar-Regolament Finanzjarju jew indirettament f’konformità mal-punt (c) ta’ dak is-subparagrafu. Dawk ir-riżorsi għandhom jintużaw għall-benefiċċju tal-Istat Membru kkonċernat.

Artikolu 8

Dispożizzjonijiet ġenerali dwar l-implimentazzjoni tal-faċilità tematika

1. L-ammont imsemmi fil-punt (b) tal-Artikolu 7(3) għandu jiġi allokat b’mod flessibbli permezz ta’ faċilità tematika bl-użu ta’ ġestjoni kondiviża, diretta jew indiretta, kif stipulat fil-programmi ta’ ħidma. Minħabba n-natura interna tal-Istrument, il-faċilità tematika għandha primarjament taqdi l-politika interna tal-Unjoni f’konformità mal-objettivi speċifiċi stipulati fl-Artikolu 3(2).

Il-finanzjament mill-faċilità tematika għandu jintuża għall-komponenti tiegħu, li huma dawn li ġejjin:

(a) azzjonijiet speċifiċi;

(b) azzjonijiet tal-Unjoni; u

(c) assistenza ta’ emerġenza kif imsemmija fl-Artikolu 25.

L-assistenza teknika fuq l-inizjattiva tal-Kummissjoni, kif imsemmija fl-Artikolu 35 tar-Regolament (UE) 2021/1060, għandha tirċievi appoġġ ukoll mill-ammont imsemmi fil-punt (b) tal-Artikolu 7(3) ta’ dan ir-Regolament.

2. Il-finanzjament mill-faċilità tematika għandu jindirizza prijoritajiet b’valur miżjud għoli tal-Unjoni jew jintuża b’reazzjoni għal ħtiġijiet urġenti, f’konformità mal-prijoritajiet miftiehma tal-Unjoni kif riflessi fl-Anness II, inkluża l-ħtieġa ta’ protezzjoni tal-fruntieri esterni u tal-prevenzjoni u s-sejbien tal-kriminalità transfruntiera fil-fruntieri esterni, b’mod partikolari l-faċilitazzjoni ta’ dħul klandestin ta’ migranti u t-traffikar ta’ persuni, u tal-immigrazzjoni irregolari, kif ukoll għall-ġestjoni effettiva tal-flussi migratorji u biex jingħata appoġġ lill-politika komuni dwar il-viżi.

Il-finanzjament, imsemmi fl-ewwel subparagrafu ta’ dan il-paragrafu, bl-eċċezzjoni ta’ finanzjament użat għal assistenza ta’ emerġenza f’konformità mal-Artikolu 25, għandu jappoġġa biss l-azzjonijiet elenkati fl-Anness III.

3. Il-Kummissjoni għandha tinvolvi lill-organizzazzjonijiet tas-soċjetà ċivili u lin-networks rilevanti, b’mod partikolari bil-ħsieb tat-tħejjija u l-evalwazzjoni tal-programmi ta’ ħidma għall-azzjonijiet tal-Unjoni, kif imsemmija fl-Artikolu 21, iffinanzjati permezz tal-Istrument.

4. Meta jingħata finanzjament mill-faċilità tematika taħt ġestjoni diretta jew indiretta lill-Istati Membri, il-Kummissjoni għandha tiżgura li l-proġetti affettwati minn opinjoni motivata mogħtija mill-Kummissjoni fir-rigward ta’ proċedimenti ta’ ksur taħt l-Artikolu 258 TFUE u li jqajmu dubju dwar il-legalità u r-regolarità tan-nefqa jew il-prestazzjoni tal-proġetti ma jiġux magħżula.

5. Għall-finijiet tal-Artikolu 23 u l-Artikolu 24(2) tar-Regolament (UE) 2021/1060, fejn il-finanzjament mill-faċilità tematika jiġi implimentat taħt ġestjoni kondiviża, l-Istat Membru kkonċernat għandu jiżgura li l-azzjonijiet previsti mhumiex, u l-Kummissjoni għandha tivvaluta jekk humiex, affettwati minn opinjoni motivata mogħtija mill-Kummissjoni fir-rigward ta’ proċedimenti ta’ ksur taħt l-Artikolu 258 TFUE li jqajmu dubju dwar il-legalità u r-regolarità tan-nefqa jew il-prestazzjoni tal-azzjonijiet.

6. Il-Kummissjoni għandha tistabbilixxi l-ammont globali li jkun irid isir disponibbli għall-faċilità tematika taħt l-approprjazzjonijiet annwali tal-baġit tal-Unjoni.

7. Il-Kummissjoni għandha tadotta, permezz ta’ atti ta’ implimentazzjoni, deċiżjonijiet ta’ finanzjament kif imsemmi fl-Artikolu 110 tar-Regolament Finanzjarju għall-faċilità tematika filwaqt li tidentifika objettivi u azzjonijiet li għandhom jiġu appoġġati u tispeċifika l-ammonti għal kull wieħed mill-komponenti msemmija fit-tieni subparagrafu tal-paragrafu 1 ta’ dan l-Artikolu. Id-deċiżjonijiet ta’ finanzjament jistgħu jkunu annwali jew pluriennali u jistgħu jkopru wieħed jew aktar mill-komponenti tal-faċilità tematika msemmi fit-tieni subparagrafu tal-paragrafu 1 ta’ dan l-Artikolu. Dawk l-atti ta’ implimentazzjoni għandhom jiġu adottati f’konformità mal-proċedura ta’ eżami msemmija fl-Artikolu 32(3) ta’ dan ir-Regolament.

8. Il-Kummissjoni għandha tiżgura li d-distribuzzjoni tar-riżorsi fost l-objettivi speċifiċi stipulati fl-Artikolu 3(2) tkun ġusta u trasparenti. Il-Kummissjoni għandha tirrapporta dwar l-użu u d-distribuzzjoni tal-faċilità tematika bejn il-komponenti kif imsemmija fit-tieni subparagrafu tal-paragrafu 1 ta’ dan l-Artikolu, inkluż dwar l-appoġġ ipprovdut lill-azzjonijiet f’pajjiżi terzi jew b’rabta magħhom taħt l-azzjonijiet tal-Unjoni.

9. Sussegwentement għall-adozzjoni ta’ deċiżjoni ta’ finanzjament kif imsemmi fil-paragrafu 7, il-Kummissjoni tista’ temenda l-programmi tal-Istati Membri skont kif ikun adatt.







TAQSIMA 2

Appoġġ u implimentazzjoni taħt ġestjoni kondiviża

Artikolu 9

Kamp ta’ applikazzjoni

1. Din it-taqsima tapplika għall-ammont imsemmi fil-punt (a) tal-Artikolu 7(3) u r-riżorsi addizzjonali li għandhom jiġu implimentati taħt ġestjoni kondiviża skont id-deċiżjoni ta’ finanzjament għall-faċilità tematika msemmija fl-Artikolu 8.

2. L-appoġġ taħt din it-taqsima għandu jiġi implimentat taħt ġestjoni kondiviża f’konformità mal-Artikolu 63 tar-Regolament Finanzjarju u mar-Regolament (UE) 2021/1060.

Artikolu 10

Riżorsi baġitarji

1. L-ammont imsemmi fil-punt (a) tal-Artikolu 7(3) għandu jiġi allokat lill-programmi tal-Istati Membri b’mod indikattiv kif ġej: (a) EUR 3 057 000 000 skont l-Anness I; (b) EUR 611 000 000 għall-aġġustament tal-allokazzjonijiet lill-programmi tal-Istati Membri msemmija fl-Artikolu 14(1).

2. Fejn l-ammont imsemmi fil-punt (b) tal-paragrafu 1 ta’ dan l-Artikolu mhuwiex kompletament allokat, l-ammont li jifdal jista’ jiżdied mal-ammont imsemmi fil-punt (b) tal-Artikolu 7(3).

Artikolu 11

Prefinanzjament

1. F’konformità mal-Artikolu 90(4) tar-Regolament (UE) 2021/1060, il-prefinanzjament għall-Istrument għandu jitħallas b’pagamenti parzjali annwali qabel l-1 ta’ Lulju ta’ kull sena, soġġett għad-disponibbiltà ta’ fondi, kif ġej: (a) 2021: 4 %; (b) 2022: 3 %; (c) 2023: 5 %; (d) 2024: 5 %; (e) 2025: 5 %; (f) 2026: 5 %.

2. Fejn programm ta’ Stat Membru jiġi adottat wara l-1 ta’ Lulju 2021, il-pagamenti parzjali ta’ qabel għandhom jitħallsu fis-sena tal-adozzjoni tiegħu.

Artikolu 12

Rati ta’ kofinanzjament

1. Il-kontribuzzjoni mill-baġit tal-Unjoni ma għandhiex taqbeż 75 % tat-total tan-nefqa eliġibbli għal proġett.

2. Il-kontribuzzjoni mill-baġit tal-Unjoni tista’ tiżdied għal 90 % tat-total tan-nefqa eliġibbli għal proġetti implimentati taħt azzjonijiet speċifiċi.

3. Il-kontribuzzjoni mill-baġit tal-Unjoni tista’ tiżdied għal 90 % tat-total tan-nefqa eliġibbli għal azzjonijiet elenkati fl-Anness IV.

4. Il-kontribuzzjoni mill-baġit tal-Unjoni tista’ tiżdied għal 100 % tat-total tan-nefqa eliġibbli għall-appoġġ operazzjonali, inkluż għall-Iskema ta’ Tranżitu Speċjali msemmija fl-Artikolu 17.

5. Il-kontribuzzjoni mill-baġit tal-Unjoni tista’ tiżdied għal 100 % tat-total tan-nefqa eliġibbli f’konformità mal-Artikolu 85(2) jew (3) tar-Regolament (UE) 2018/1240.

6. Il-kontribuzzjoni mill-baġit tal-Unjoni tista’ tiżdied għal 100 % tat-total tan-nefqa eliġibbli għal assistenza ta’ emerġenza kif imsemmija fl-Artikolu 25.

7. Il-kontribuzzjoni mill-baġit tal-Unjoni tista’ tiżdied għal 100 % tat-total tan-nefqa eliġibbli għal assistenza teknika fuq inizjattiva tal-Istati Membri, fil-limiti stabbiliti fil-punt (b)(vi) tal-Artikolu 36(5) tar-Regolament (UE) 2021/1060.

8. Id-deċiżjoni tal-Kummissjoni li tapprova programm ta’ Stat Membru għandha tistabbilixxi r-rata ta’ kofinanzjament u l-ammont massimu ta’ appoġġ mill-Istrument għat-tipi ta’ azzjoni koperti mill-kontribuzzjoni msemmija fil-paragrafi minn 1 sa 7.

9. Id-deċiżjoni tal-Kummissjoni li tapprova programm ta’ Stat Membru għandha tistabbilixxi għal kull tip ta’ azzjoni jekk ir-rata ta’ kofinanzjament tiġix applikata fir-rigward ta’: (a) il-kontribuzzjoni totali, inklużi l-kontribuzzjoni pubblika u dik privata; jew (b) il-kontribuzzjoni pubblika biss.

Artikolu 13

Programmi tal-Istati Membri

1. Kull Stat Membru għandu jiżgura li l-prijoritajiet indirizzati fil-programm tiegħu jkunu konsistenti mal-prijoritajiet tal-Unjoni u jirrispondu għall-isfidi fil-qasam tal-ġestjoni tal-fruntieri u tal-politika dwar il-viżi u li jkunu kompletament konformi mal- acquis rilevanti tal-Unjoni u l-obbligi internazzjonali tal-Unjoni u l-Istati Membri li jirriżultaw mill-istrumenti internazzjonali li għalihom huma Partijiet. Meta jiddefinixxu l-prijoritajiet tal-programmi tagħhom, l-Istati Membri għandhom jiżguraw li l-miżuri ta’ implimentazzjoni elenkati fl-Anness II ikunu indirizzati b’mod adegwat fil-programmi tagħhom.

Minħabba n-natura interna tal-Istrument, il-programmi tal-Istati Membri għandhom primarjament jaqdu l-politika interna tal-Unjoni f’konformità mal-objettivi speċifiċi stipulati fl-Artikolu 3(2) ta’ dan ir-Regolament.

Il-Kummissjoni għandha tivvaluta l-programmi tal-Istati Membri f’konformità mal-Artikolu 23 tar-Regolament (UE) 2021/1060.

2. Fil-limiti tar-riżorsi allokati taħt l-Artikolu 10(1), u mingħajr preġudizzju għall-paragrafu 3 ta’ dan l-Artikolu, kull Stat Membru għandu jalloka, fil-programm tiegħu, mill-inqas 10 % għall-objettiv speċifiku stipulat fil-punt (b) tal-Artikolu 3(2).

3. Stat Membru jista’ jalloka inqas mill-perċentwal minimu msemmi fil-paragrafu 2 biss jekk jipprovdi spjegazzjoni dettaljata fil-programm tiegħu għalfejn l-allokazzjoni ta’ riżorsi taħt dak il-livell ma tipperikolax it-twettiq tal-objettiv rilevanti.

4. Il-Kummissjoni għandha tiżgura li l-għarfien u l-kompetenza esperta tal-aġenziji deċentralizzati rilevanti, b’mod partikolari l-Aġenzija Ewropea għall-Gwardja tal-Fruntiera u tal-Kosta, l-eu-LISA u l-Aġenzija tal-Unjoni Ewropea għad-Drittijiet Fundamentali, stabbilita permezz tar-Regolament tal-Kunsill (KE) Nru 168/2007 ( 1 ) jittieħed kont tagħhom fir-rigward tal-oqsma ta’ kompetenza tagħhom, fi stadju bikri u b’mod f’waqtu, fl-iżvilupp tal-programmi tal-Istati Membri.

5. Il-Kummissjoni għandha tikkonsulta lill-Aġenzija Ewropea għall-Gwardja tal-Fruntiera u tal-Kosta dwar l-azzjonijiet inklużi taħt l-appoġġ operazzjonali biex jiġu żgurati l-konsistenza u l-komplementarjetà tal-azzjonijiet tal-Aġenzija Ewropea għall-Gwardja tal-Fruntiera u tal-Kosta u ta’ dawk tal-Istati Membri rigward il-ġestjoni tal-fruntieri, biex jiġi evitat finanzjament doppju u biex tinkiseb il-kosteffiċjenza. Il-Kummissjoni għandha, fejn meħtieġ, tikkonsulta lill-eu-LISA dwar l-azzjonijiet inklużi taħt l-appoġġ operazzjonali li għalihom l-eu-LISA għandha għarfien espert partikolari f’konformità mal-mandat tagħha.

6. Il-Kummissjoni tista’ tinvolvi, fejn xieraq, aġenziji deċentralizzati rilevanti, inklużi dawk imsemmija fil-paragrafu 4, fil-kompiti ta’ monitoraġġ u evalwazzjoni speċifikati fit-Taqsima 5, b’mod partikolari bil-ħsieb li jiġu żgurati li l-azzjonijiet implimentati bl-appoġġ tal-Istrument ikunu konformi mal- acquis rilevanti tal-Unjoni u l-prijoritajiet miftiehma tal-Unjoni.

7. Sussegwentement għall-adozzjoni ta’ rakkomandazzjonijiet fil-kamp ta’ applikazzjoni ta’ dan ir-Regolament f’konformità mar-Regolament (UE) Nru 1053/2013 u r-rakkomandazzjonijiet maħruġa fil-qafas tat-twettiq ta’ valutazzjonijiet ta’ vulnerabbiltà f’konformità mar-Regolament (UE) 2019/1896, l-Istat Membru kkonċernat għandu jeżamina, flimkien mal-Kummissjoni, l-approċċ l-iżjed adatt biex jiġu indirizzati dawk ir-rakkomandazzjonijiet bl-appoġġ tal-Istrument.

8. Il-Kummissjoni għandha tinvolvi, fejn rilevanti, lill-Aġenzija Ewropea għall-Gwardja tal-Fruntiera u tal-Kosta fil-proċess tal-eżami tal-approċċ l-iżjed adatt biex jiġu indirizzati r-rakkomandazzjonijiet imsemmija fil-paragrafu 7 bl-appoġġ tal-Istrument. F’dak il-kuntest, il-Kummissjoni tista’, fejn rilevanti, tuża l-għarfien espert ta’ korpi, uffiċċji u aġenziji oħrajn tal-Unjoni fir-rigward ta’ kwistjonijiet speċifiċi li jaqgħu fl-oqsma ta’ kompetenza tagħhom.

9. Meta jkun qed jiġi implimentat il-paragrafu 7, l-Istat Membru kkonċernat għandu jagħti prijorità fil-programm tiegħu lill-implimentazzjoni ta’ miżuri li jindirizzaw kwalunkwe defiċjenza identifikata, speċjalment miżuri li jindirizzaw defiċjenzi gravi u valutazzjonijiet ta’ nonkonformità.

10. Fejn ikun meħtieġ, il-programm tal-Istat Membru inkwistjoni għandu jiġi emendat f’konformità mal-Artikolu 24 tar-Regolament (UE) 2021/1060 biex jittieħed kont tar-rakkomandazzjonijiet imsemmija fil-paragrafu 7 ta’ dan l-Artikolu.

11. F’kooperazzjoni u b’konsultazzjoni mal-Kummissjoni u l-Aġenzija Ewropea għall-Gwardja tal-Fruntiera u tal-Kosta f’konformità mal-oqsma ta’ kompetenza tal-Aġenzija, l-Istat Membru kkonċernat jista’ jirrialloka riżorsi taħt il-programm tiegħu, inklużi dawk ipprogrammati għal appoġġ operazzjonali, bl-għan li jiġu indirizzati r-rakkomandazzjonijiet imsemmija fil-paragrafu 7 fejn dawk ir-rakkomandazzjonijiet ikollhom implikazzjonijiet finanzjarji.

12. Kull meta Stat Membru jiddeċiedi li jimplimenta proġett ma’ pajjiż terz, jew ġewwa fih, bl-appoġġ tal-Istrument, l-Istat Membru għandu jikkonsulta lill-Kummissjoni qabel l-approvazzjoni tal-proġett.

13. Kull meta Stat Membru jiddeċiedi li jimplimenta azzjoni ma’ pajjiż terz, jew ġewwa fih, jew b’rabta miegħu, bl-appoġġ tal-Istrument relattivament għall-monitoraġġ, sejbien, identifikazzjoni, intraċċar, prevenzjoni u interċezzjoni ta’ dħul mill-fruntiera mhux awtorizzat għall-finijiet tas-sejbien, il-prevenzjoni u l-ġlieda kontra l-immigrazzjoni irregolari u l-kriminalità transfruntiera, jew għall-finijiet tal-kontribuzzjoni lejn il-protezzjoni ta’ migranti u tal-kontribuzzjoni lejn is-salvataġġ ta’ ħajjiet ta’ migranti, dak l-Istat Membru għandu jiżgura li jkun innotifika lill-Kummissjoni bi kwalunkwe ftehim ta’ kooperazzjoni bilaterali jew multilaterali ma’ dak il-pajjiż terz skont l-Artikolu 76(3) tar-Regolament (UE) 2019/1896.

14. Fir-rigward ta’ tagħmir, inklużi mezzi tat-trasport, u sistemi tal-ICT meħtieġa għal kontroll effettiv u sigur fil-fruntieri, inkluż għal operazzjonijiet ta’ tiftix u salvataġġ, u mixtrija bl-appoġġ tal-Istrument: (a) l-Istati Membri għandhom jiżguraw li l-istandards stabbiliti f’konformità mal-Artikoli 16 u 64 tar-Regolament (UE) 2019/1896 jiġu ssodisfati meta jitniedu l-proċeduri tax-xiri għat-tagħmir u s-sistemi tal-ICT li għandhom jiġu żviluppati bl-appoġġ tal-Istrument; (b) it-tagħmir operazzjonali fuq skala kbira mixtri mill-Istati Membri għall-ġestjoni tal-fruntieri, bħal mezzi tat-trasport u ta’ sorveljanza bl-ajru u bil-baħar, għandu, kollu kemm hu, jiġi reġistrat fil-ġabra ta’ tagħmir tekniku tal-Aġenzija Ewropea għall-Gwardja tal-Fruntiera u tal-Kosta bil-għan li dak it-tagħmir isir disponibbli f’konformità mal-Artikolu 64(9) tar-Regolament (UE) 2019/1896; (c) jistgħu jintużaw addizzjonalment fl-oqsma komplementari li ġejjin: kontrolli doganali, operazzjonijiet marittimi bi skopijiet multipli u biex jitwettqu l-objettivi tal-Fond għas-Sigurtà Interna u tal-Fond għall-Ażil, il-Migrazzjoni u l-Integrazzjoni; (d) l-Istati Membri għandhom, sabiex jappoġġaw l-ippjanar koerenti għall-iżvilupp tal-kapaċità għall-Gwardja Ewropea tal-Fruntiera u tal-Kosta u l-użu possibbli ta’ akkwist konġunt, jikkomunikaw lill-Kummissjoni, bħala parti mir-rekwiżit ta’ rapportar taħt l-Artikolu 29, l-ippjanar pluriennali disponibbli għat-tagħmir li jkun mistenni li jinxtara taħt l-Istrument, u l-Kummissjoni għandha tittrażmetti dik l-informazzjoni lill-Aġenzija Ewropea għall-Gwardja tal-Fruntiera u tal-Kosta.

It-tagħmir u s-sistemi tal-ICT kif imsemmija fl-ewwel subparagrafu għandhom ikunu eliġibbli għal appoġġ finanzjarju mill-Istrument biss fejn ir-rekwiżit stabbilit fil-punt (a) tal-ewwel subparagrafu jkun ġie ssodisfat.

Għall-finijiet tal-punt (c) tal-ewwel subparagrafu, it-tagħmir u s-sistemi tal-ICT għandhom jibqgħu disponibbli u jistgħu jintużaw għal attivitajiet ta’ kontroll effettiv u sigur fil-fruntieri. L-użu tat-tagħmir fl-oqsma komplementari msemmija fil-punt (c) tal-ewwel subparagrafu ma għandux jaqbeż it-30 % tal-perijodu totali tal-użu ta’ dak it-tagħmir. Is-sistemi tal-ICT żviluppati għall-finijiet tal-punt (c) tal-ewwel subparagrafu għandhom jipprovdu data u servizzi lis-sistemi ta’ ġestjoni tal-fruntieri fil-livell nazzjonali jew fil-livell tal-Unjoni. L-Istati Membri għandhom jinfurmaw lill-Kummissjoni, fir-rapport annwali dwar il-prestazzjoni, dwar kwalunkwe użu multiplu kif imsemmi fil-punt (c) tal-ewwel subparagrafu u l-post tal-użu għat-tagħmir bi skopijiet multipli u għas-sistemi tal-ICT.

15. Fejn l-Istati Membri jkunu qed jimplimentaw azzjonijiet taħt l-Istrument, huma għandhom jagħtu attenzjoni partikolari lill-obbligi internazzjonali tagħhom rigward operazzjonijiet ta’ tiftix u salvataġġ fuq il-baħar. It-tagħmir u s-sistemi tal-ICT kif imsemmija fil-punti (a) sa (d) tal-ewwel subparagrafu tal-paragrafu 14 jistgħu jintużaw għal operazzjonijiet ta’ tiftix u salvataġġ f’sitwazzjonijiet li jistgħu jinqalgħu waqt operazzjonijiet, fuq il-baħar, ta’ sorveljanza tal-fruntieri.

16. It-taħriġ fil-qasam tal-ġestjoni tal-fruntieri mwettaq bl-appoġġ tal-Istrument għandu jkun ibbażat fuq l-istandards Ewropej rilevanti, armonizzati u ta’ kwalità garantita, tal-edukazzjoni u t-taħriġ komuni għall-gwardjani tal-fruntiera u tal-kosta, b’mod partikolari l-kurrikuli bażiċi komuni msemmija fl-Artikolu 62(6) tar-Regolament (UE) 2019/1896.

17. L-Istati Membri għandhom b’mod partikolari jwettqu l-azzjonijiet elenkati fl-Anness IV fil-programmi tagħhom. Biex tindirizza ċirkostanzi ġodda jew mhux previsti u biex tiżgura l-implimentazzjoni effettiva tal-finanzjament, il-Kummissjoni hija mogħtija s-setgħa li tadotta atti delegati skont l-Artikolu 31 biex temenda l-lista ta’ azzjonijiet eliġibbli għal rati ogħla ta’ kofinanzjament fl-Anness IV.

18. Il-programmazzjoni kif imsemmija fl-Artikolu 22(5) tar-Regolament (UE) 2021/1060 għandha tkun ibbażata fuq it-tipi ta’ intervent stipulati fit-Tabella 1 tal-Anness VI ta’ dan ir-Regolament u għandha tinkludi tqassim indikattiv tar-riżorsi programmati skont it-tip ta’ intervent fi ħdan kull objettiv speċifiku stipulat fl-Artikolu 3(2) ta’ dan ir-Regolament.

Artikolu 14

Rieżami ta’ nofs it-terminu

1. Fl-2024, il-Kummissjoni għandha talloka lill-programmi tal-Istati Membri kkonċernati l-ammont addizzjonali msemmi fil-punt (b) tal-Artikolu 10(1) skont il-kriterji msemmija fil-punt (c) tal-paragrafu 1 u fil-paragrafi 2 sa 10 tal-Anness I. L-allokazzjoni għandha tkun ibbażata fuq id-data statistika l-aktar reċentement disponibbli għall-kriterji msemmija fil-punt (c) tal-paragrafu 1u fil-paragrafi 2 sa 10 tal-Anness I. Il-finanzjament għandu jkun effettiv mill-1 ta’ Jannar 2025.

2. Fejn tal-anqas 10 % tal-allokazzjoni inizjali lil programm imsemmi fil-punt (a) tal-Artikolu 10(1) ta’ dan ir-Regolament ma tkunx ġiet koperta minn applikazzjonijiet għal pagamenti ppreżentati f’konformità mal-Artikolu 91 tar-Regolament (UE) 2021/1060, l-Istat Membru kkonċernat ma għandux ikun eliġibbli li jirċievi l-allokazzjoni addizzjonali għall-programm tiegħu msemmi fil-punt (b) tal-Artikolu 10(1) ta’ dan ir-Regolament.

3. Meta tkun qed talloka l-fondi mill-faċilità tematika msemmija fl-Artikolu 8 ta’ dan ir-Regolament mill-1 ta’ Jannar 2025, il-Kummissjoni għandha tieħu kont tal-progress li jkun sar mill-Istati Membri biex jitwettqu l-objettivi intermedji tal-qafas ta’ prestazzjoni msemmi fl-Artikolu 16 tar-Regolament (UE) 2021/1060 u tan-nuqqasijiet identifikati fl-implimentazzjoni.

Artikolu 15

Azzjonijiet speċifiċi

1. Stat Membru jista’ jirċievi finanzjament għal azzjonijiet speċifiċi, minbarra l-allokazzjoni tiegħu taħt l-Artikolu 10(1), sakemm konsegwentement dak il-finanzjament jiġi indikat bħala tali fil-programm tiegħu u jintuża biex jikkontribwixxi għall-implimentazzjoni tal-objettivi tal-Istrument.

2. Il-finanzjament għal azzjonijiet speċifiċi ma għandux jintuża għal azzjonijiet oħra fil-programm tal-Istat Membru, ħlief f’ċirkostanzi debitament ġustifikati u skont kif ikun approvat mill-Kummissjoni permezz ta’ emenda tal-programm tal-Istat Membru.

Artikolu 16

Appoġġ operazzjonali

1. Stat Membru jista’ juża sa 33 % tal-ammont allokat lill-programm tiegħu taħt l-Istrument biex jiffinanzja appoġġ operazzjonali għall-awtoritajiet pubbliċi responsabbli mit-twettiq ta’ kompiti u mill-forniment ta’ servizzi li jikkostitwixxu servizz pubbliku għall-Unjoni.

2. Meta juża l-appoġġ operazzjonali, Stat Membru għandu jikkonforma mal- acquis rilevanti tal-Unjoni.

3. Stat Membru għandu jispjega, fil-programm tiegħu u fir-rapporti annwali dwar il-prestazzjoni msemmija fl-Artikolu 29, kif l-użu ta’ appoġġ operazzjonali ser jikkontribwixxi biex jitwettqu l-objettivi tal-Istrument. Qabel l-approvazzjoni tal-programm tal-Istat Membru, il-Kummissjoni għandha tivvaluta s-sitwazzjoni bażi fl-Istati Membri li indikaw l-intenzjoni tagħhom li jużaw appoġġ operazzjonali, wara konsultazzjoni mal-Aġenzija Ewropea għall-Gwardja tal-Fruntiera u tal-Kosta u, fejn xieraq, mal-eu-LISA fl-ambitu tal-oqsma ta’ kompetenza ta’ dawk l-aġenziji skont l-Artikolu 13(4), u filwaqt li tqis l-informazzjoni pprovduta minn dawk l-Istati Membri u, fejn rilevanti, l-informazzjoni disponibbli bħala riżultat ta’ evalwazzjonijiet ta’ Schengen u valutazzjonijiet ta’ vulnerabbiltà, inklużi r-rakkomandazzjonijiet li jsegwu evalwazzjonijiet ta’ Schengen u valutazzjonijiet ta’ vulnerabbiltà.

4. Mingħajr preġudizzju għall-punt (c) tal-Artikolu 5(4), l-appoġġ operazzjonali għandu jkun ikkonċentrat fuq azzjonijiet koperti mill-infiq kif stipulat fl-Anness VII.

5. Biex tindirizza ċirkostanzi mhux previsti jew ġodda jew biex tiżgura l-implimentazzjoni effettiva tal-finanzjament, il-Kummissjoni hija mogħtija s-setgħa li tadotta atti delegati f’konformità mal-Artikolu 31 biex temenda l-Anness VII fir-rigward ta’ nfiq li jkun eliġibbli għall-appoġġ operazzjonali.

Artikolu 17

Appoġġ operazzjonali għall-Iskema ta’ Tranżitu Speċjali

1. L-Istrument għandu jipprovdi appoġġ biex ikunu koperti ħlasijiet mitlufa minn viżi maħruġa għall-fini tal-ispejjeż tat-tranżitu u kostijiet addizzjonali mġarrba fl-implimentazzjoni tal-iskema ta’ tranżitu faċilitat f’konformità mar-Regolamenti (KE) Nru 693/2003 u (KE) Nru 694/2003.

2. Ir-riżorsi allokati lil-Litwanja għall-Iskema ta’ Tranżitu Speċjali skont il-punt (a) tal-Artikolu 7(3) għandhom isiru disponibbli bħala appoġġ operazzjonali addizzjonali għal-Litwanja, inkluż għal investimenti fl-infrastrutturi, f’konformità mal-infiq li huwa eliġibbli għal appoġġ operazzjonali fil-programm tagħha msemmi fl-Anness VII.

3. B’deroga mill-Artikolu 16(1), il-Litwanja tista’ tuża l-ammont allokat lilha f’konformità mal-punt (a) tal-Artikolu 7(3) biex tiffinanzja l-appoġġ operazzjonali b’żieda mal-ammont imsemmi fl-Artikolu 16(1).

4. Il-Kummissjoni u l-Litwanja għandhom jirrieżaminaw l-applikazzjoni ta’ dan l-Artikolu f’każ ta’ bidliet li jkollhom impatt fuq l-eżistenza jew il-funzjonament tal-Iskema ta’ Tranżitu Speċjali.

5. Sussegwentement għal talba motivata mil-Litwanja, ir-riżorsi allokati għall-Iskema ta’ Tranżitu Speċjali f’konformità mal-punt (a) tal-Artikolu 7(3) għandhom jiġu rieżaminati u, fejn meħtieġ, jiġu aġġustati qabel l-adozzjoni tal-aħħar programm ta’ ħidma għall-faċilità tematika msemmija fl-Artikolu 8, fil-limiti tar-riżorsi baġitarji msemmija fil-punt (b) tal-Artikolu 7(3), permezz tal-faċilità tematika msemmija fl-Artikolu 8.

Artikolu 18

Verifiki ta’ ġestjoni u awditi ta’ proġetti mwettqa minn organizzazzjonijiet internazzjonali

1. Dan l-Artikolu japplika għal organizzazzjonijiet internazzjonali jew l-aġenziji tagħhom kif imsemmi fil-punt (c)(ii) tal-ewwel subparagrafu tal-Artikolu 62(1) tar-Regolament Finanzjarju li s-sistemi, ir-regoli u l-proċeduri tagħhom ġew ivvalutati pożittivament mill-Kummissjoni skont l-Artikolu 154(4) u (7) ta’ dak ir-Regolament għall-fini tal-implimentazzjoni indiretta ta’ għotjiet iffinanzjati mill-baġit tal-Unjoni (“organizzazzjonijiet internazzjonali”).

2. Mingħajr preġudizzju għall-punt (a) tal-ewwel paragrafu tal-Artikolu 83 tar-Regolament (UE) 2021/1060 u għall-Artikolu 129 tar-Regolament Finanzjarju, fejn l-organizzazzjoni internazzjonali tkun benefiċjarju kif definit fil-punt (9) tal-Artikolu 2 tar-Regolament (UE) 2021/1060, l-awtorità ta’ ġestjoni mhijiex obbligata twettaq il-verifiki ta’ ġestjoni msemmija fil-punt (a) tal-ewwel subparagrafu tal-Artikolu 74(1) tar-Regolament (UE) 2021/1060, dment li l-organizzazzjoni internazzjonali tippreżenta lill-awtorità ta’ ġestjoni d-dokumenti msemmijin fil-punti (a), (b) u (c) tal-ewwel subparagrafu tal-Artikolu 155(1) tar-Regolament Finanzjarju.

3. Mingħajr preġudizzju għall-punt (c) tal-ewwel subparagrafu tal-Artikolu 155(1) tar-Regolament Finanzjarju, id-dikjarazzjoni ta’ ġestjoni li għandha tiġi ppreżentata mill-organizzazzjoni internazzjonali għandha tikkonferma li l-proġett jikkonforma mal-liġi applikabbli u mal-kondizzjonijiet għall-appoġġ tal-proġett.

4. Barra minn hekk, fejn iridu jiġu rimborżati kostijiet skont il-punt (a) tal-Artikolu 53(1) tar-Regolament (UE) 2021/1060, id-dikjarazzjoni ta’ ġestjoni li għandha tiġi ppreżentata mill-organizzazzjoni internazzjonali għandha tikkonferma li: (a) il-fatturi u l-provi tal-ħlas tagħhom mill-benefiċjarju ġew verifikati; (b) ir-rekords kontabilistiċi jew il-kodiċijiet kontabilistiċi miżmuma mill-benefiċjarju għat-tranżazzjonijiet marbuta man-nefqa ddikjarata lill-awtorità ta’ ġestjoni ġew verifikati.

5. Fejn iridu jiġu rimborżati kostijiet skont il-punti (b), (c) jew (d) tal-Artikolu 53(1) tar-Regolament (UE) 2021/1060, id-dikjarazzjoni ta’ ġestjoni li għandha tiġi ppreżentata mill-organizzazzjoni internazzjonali għandha tikkonferma li l-kondizzjonijiet għar-rimborż tan-nefqa ġew issodisfati.

6. Id-dokumenti msemmija fil-punti (a) u (c) tal-ewwel subparagrafu tal-Artikolu 155(1) tar-Regolament Finanzjarju għandhom jiġu pprovduti lill-awtorità ta’ ġestjoni flimkien ma’ kull talba għal ħlas ippreżentata mill-benefiċjarju.

7. Il-benefiċjarju għandu jippreżenta l-kontijiet lill-awtorità ta’ ġestjoni kull sena sal-15 ta’ Ottubru. Il-kontijiet għandhom ikunu akkumpanjati minn opinjoni ta’ korp indipendenti tal-awditjar li tkun tfasslet skont standards tal-awditjar aċċettati f’livell internazzjonali. Dik l-opinjoni għandha tistabbilixxi jekk is-sistemi ta’ kontroll eżistenti jaħdmux korrettament u humiex kosteffettivi u jekk it-tranżazzjonijiet sottostanti humiex legali u regolari. Dik l-opinjoni għandha wkoll tiddikjara jekk l-eżerċizzju tal-awditjar iqajjimx dubju dwar l-affermazzjonijiet magħmula fid-dikjarazzjonijiet ta’ ġestjoni ppreżentati mill-organizzazzjoni internazzjonali, inkluża informazzjoni dwar suspetti ta’ frodi. Dik l-opinjoni għandha tipprovdi garanzija li n-nefqa inkluża fit-talbiet għal ħlas ippreżentati mill-organizzazzjoni internazzjonali lill-awtorità ta’ ġestjoni hija legali u regolari.

8. Mingħajr preġudizzju għall-possibbiltajiet eżistenti li jsiru aktar awditi kif imsemmi fl-Artikolu 127 tar-Regolament Finanzjarju, l-awtorità ta’ ġestjoni għandha tfassal id-dikjarazzjoni ta’ ġestjoni msemmija fil-punt (f) tal-ewwel subparagrafu tal-Artikolu 74(1) tar-Regolament (UE) 2021/1060. L-awtorità ta’ ġestjoni għandha tagħmel dan billi toqgħod fuq id-dokumenti pprovduti mill-organizzazzjoni internazzjonali skont il-paragrafi 2 sa 5 u 7 ta’ dan l-Artikolu minflok toqgħod fuq il-verifiki ta’ ġestjoni msemmija fl-Artikolu 74(1) ta’ dak ir-Regolament.

9. Id-dokument li jistipula l-kondizzjonijiet għall-appoġġ imsemmi fl-Artikolu 73(3) tar-Regolament (UE) 2021/1060 għandu jinkludi r-rekwiżiti stipulati f’dan l-Artikolu.

10. Il-paragrafu 2 ma għandux japplika, u konsegwentement awtorità ta’ ġestjoni għandha tkun meħtieġa tagħmel verifiki ta’ ġestjoni, fejn: (a) dik l-awtorità ta’ ġestjoni tidentifika riskju speċifiku ta’ irregolarità jew indikazzjoni ta’ frodi fir-rigward ta’ proġett mibdi jew implimentat mill-organizzazzjoni internazzjonali; (b) l-organizzazzjoni internazzjonali tonqos milli tippreżenta lil dik l-awtorità ta’ ġestjoni d-dokumenti msemmija fil-paragrafi 2 sa 5 u 7; jew (c) id-dokumenti msemmija fil-paragrafi 2 sa 5 u 7li ġew ippreżentati mill-organizzazzjoni internazzjonali ma jkunux kompluti.

11. Fejn proġett, li fih organizzazzjoni internazzjonali tkun benefiċjarju kif definit fil-punt (9) tal-Artikolu 2 tar-Regolament (UE) 2021/1060, ikun parti minn kampjun kif imsemmi fl-Artikolu 79 ta’ dak ir-Regolament, l-awtorità tal-awditjar tista’ twettaq il-ħidma tagħha abbażi ta’ subkampjun ta’ tranżazzjonijiet li jkunu relatati ma’ dak il-proġett. Fejn jinstabu żbalji fis-subkampjun, l-awtorità tal-awditjar, jekk rilevanti, tista’ titlob lill-awditur tal-organizzazzjoni internazzjonali jivvaluta l-ambitu sħiħ u l-ammont totali tal-iżbalji f’dak il-proġett.







TAQSIMA 3

Appoġġ u implimentazzjoni taħt ġestjoni diretta jew indiretta

Artikolu 19

Kamp ta’ applikazzjoni

Il-Kummissjoni għandha timplimenta l-appoġġ taħt din it-Taqsima direttament f’konformità mal-punt (a) tal-ewwel subparagrafu tal-Artikolu 62(1) tar-Regolament Finanzjarju jew indirettament f’konformità mal-punt (c) ta’ dak is-subparagrafu.

Artikolu 20

Entitajiet eliġibbli

1. L-entitajiet li ġejjin huma eliġibbli għal finanzjament mill-Unjoni: (a) entitajiet ġuridiċi stabbiliti fi: (i) Stat Membru jew pajjiż jew territorju extra-Ewropew marbut miegħu; (ii) pajjiż terz elenkat fil-programm ta’ ħidma, taħt il-kondizzjonijiet speċifikati fil-paragrafu 3; (b) entitajiet ġuridiċi istitwiti taħt il-liġi tal-Unjoni jew kwalunkwe organizzazzjoni internazzjonali rilevanti għall-finijiet tal-Istrument.

2. Il-persuni fiżiċi mhumiex eliġibbli għal finanzjament mill-Unjoni.

3. Entitajiet kif imsemmija fil-punt (a)(ii) tal-paragrafu 1 għandhom jipparteċipaw bħala parti minn konsorzju kompost mill-inqas minn żewġ entitajiet indipendenti, li mill-inqas waħda minnhom tkun stabbilita fi Stat Membru.

Entitajiet li jipparteċipaw bħala parti minn konsorzju kif imsemmi fl-ewwel subparagrafu ta’ dan il-paragrafu għandhom jiżguraw li l-azzjonijiet li jipparteċipaw fihom ikunu konformi mal-prinċipji stabbiliti fil-Karta u jikkontribwixxu għat-twettiq tal-objettivi tal-Istrument.

Artikolu 21

Azzjonijiet tal-Unjoni

1. Fuq l-inizjattiva tal-Kummissjoni, l-Istrument jista’ jintuża biex jiffinanzja azzjonijiet tal-Unjoni relatati mal-objettivi tal-Istrument, f’konformità mal-Anness III.

2. L-azzjonijiet tal-Unjoni jistgħu jipprovdu finanzjament fi kwalunkwe waħda mill-forom stipulati fir-Regolament Finanzjarju, b’mod partikolari għotjiet, premji u akkwist.

3. Għotjiet implimentati taħt ġestjoni diretta għandhom jingħataw u jiġu ġestiti skont it-Titolu VIII tar-Regolament Finanzjarju.

4. Il-membri tal-kumitat ta’ evalwazzjoni, imsemmi fl-Artikolu 150 tar-Regolament Finanzjarju, li jivvaluta l-proposti jistgħu jkunu esperti esterni.

5. ►C1 ◄ Għandu japplika l-Artikolu 37(7) tar-Regolament (UE) 2021/695 tal-Parlament Ewropew u tal-Kunsill ( Il-kontribuzzjonijiet għal mekkaniżmu ta’ assigurazzjoni mutwa jistgħu jkopru r-riskju assoċjat mal-irkupru ta’ fondi dovuti minn riċevituri, u għandhom jitqiesu bħala garanzija suffiċjenti skont ir-Regolament Finanzjarju.Għandu japplika l-Artikolu 37(7) tar-Regolament (UE) 2021/695 tal-Parlament Ewropew u tal-Kunsill ( 2 ).

Artikolu 22

Assistenza teknika fuq l-inizjattiva tal-Kummissjoni

F’konformità mal-Artikolu 35 tar-Regolament (UE) 2021/1060, l-Istrument jista’ jappoġġa l-assistenza teknika implimentata fuq l-inizjattiva tal-Kummissjoni jew f’isimha b’rata ta’ finanzjament ta’ 100 %.

Artikolu 23

Awditi

L-awditi tal-użu tal-kontribuzzjoni tal-Unjoni mwettqa minn persuni jew entitajiet, inkluż minn persuni jew entitajiet oħrajn minbarra dawk imqabbda minn istituzzjonijiet, korpi, uffiċċji jew aġenziji tal-Unjoni, għandhom jiffurmaw il-bażi tal-garanzija globali skont l-Artikolu 127 tar-Regolament Finanzjarju.

Artikolu 24

Informazzjoni, komunikazzjoni u pubbliċità

1. Ir-riċevituri tal-finanzjament tal-Unjoni għandhom jirrikonoxxu l-oriġini ta’ dawk il-fondi u jiżguraw il-viżibbiltà tal-finanzjament tal-Unjoni, b’mod partikolari meta jippromwovu l-azzjonijiet u r-riżultati tagħhom, billi jipprovdu informazzjoni mmirata li tkun koerenti, effettiva, sinifikanti u proporzjonata lil diversi udjenzi, inklużi l-media u l-pubbliku. Il-viżibbiltà tal-finanzjament tal-Unjoni għandha tiġi żgurata u tali informazzjoni għandha tiġi pprovduta, ħlief f’każijiet debitament ġustifikati fejn ma jkunx possibbli jew xieraq il-wiri pubbliku ta’ tali informazzjoni jew fejn ir-rilaxx ta’ tali informazzjoni jkun ristrett bil-liġi, b’mod partikolari għal raġunijiet ta’ sigurtà, ordni pubbliku, investigazzjonijiet kriminali jew il-protezzjoni ta’ data personali. Biex jiżguraw il-viżibbiltà tal-finanzjament tal-Unjoni, ir-riċevituri ta’ finanzjament tal-Unjoni għandhom jirreferu għall-oriġini ta’ dak il-finanzjament meta jikkomunikaw pubblikament dwar l-azzjoni kkonċernata, u għandhom juru l-emblema tal-Unjoni.

2. Biex tilħaq l-ikbar udjenza possibbli, il-Kummissjoni għandha timplimenta azzjonijiet ta’ informazzjoni u ta’ komunikazzjoni relatati mal-Istrument, ma’ azzjonijiet meħuda skont l-Istrument u mar-riżultati tiegħu.

Ir-riżorsi finanzjarji allokati għall-Istrument għandhom ukoll jikkontribwixxu għall-komunikazzjoni korporattiva tal-prijoritajiet politiċi tal-Unjoni, sa fejn dawk il-prijoritajiet ikunu relatati mal-objettivi tal-Istrument.

3. Il-Kummissjoni għandha tippubblika l-programmi ta’ ħidma tal-faċilità tematika msemmija fl-Artikolu 8. Għall-appoġġ ipprovdut taħt ġestjoni diretta jew indiretta, il-Kummissjoni għandha tippubblika l-informazzjoni msemmija fl-Artikolu 38(2) tar-Regolament Finanzjarju fuq sit web disponibbli għall-pubbliku u għandha taġġorna dik l-informazzjoni regolarment. Dik l-informazzjoni għandha tiġi ppubblikata f’format miftuħ u li jinqara mill-magni li jippermetti li jsir tqassim, tiftix, estrazzjoni u tqabbil tad-data.







TAQSIMA 4

Appoġġ u implimentazzjoni taħt ġestjoni kondiviża, diretta jew indiretta

Artikolu 25

Assistenza ta’ emerġenza

1. L-Istrument għandu jipprovdi assistenza finanzjarja biex jiġu indirizzati ħtiġijiet urġenti u speċifiċi f’każijiet ta’ sitwazzjonijiet ta’ emerġenza debitament ġustifikata.

Bħala rispons għal tali sitwazzjonijiet ta’ emerġenza debitament ġustifikata, il-Kummissjoni tista’ tipprovdi assistenza ta’ emerġenza fil-limiti tar-riżorsi disponibbli.

2. L-assistenza ta’ emerġenza tista’ tieħu l-forma ta’ għotjiet mogħtija direttament lill-aġenziji deċentralizzati.

3. L-assistenza ta’ emerġenza tista’ tiġi allokata lill-programmi tal-Istati Membri b’żieda mal-allokazzjoni taħt l-Artikolu 10(1), dment li sussegwentement din tiġi indikata bħala tali fil-programmi tal-Istati Membri. Dak il-finanzjament ma għandux jintuża għal azzjonijiet oħra fil-programm tal-Istat Membru ħlief f’ċirkostanzi debitament ġustifikati u kif approvat mill-Kummissjoni permezz tal-emendar tal-programm tal-Istat Membru. Il-prefinanzjament għall-assistenza ta’ emerġenza jista’ jammonta għal 95 % tal-kontribuzzjoni tal-Unjoni, soġġett għad-disponibbiltà tal-fondi.

4. Għotjiet implimentati taħt ġestjoni diretta għandhom jingħataw u jiġu ġestiti skont it-Titolu VIII tar-Regolament Finanzjarju.

5. Fejn ikun neċessarju għall-implimentazzjoni ta’ azzjoni, l-assistenza ta’ emerġenza tista’ tkopri n-nefqa li ġġarrbet qabel id-data tal-preżentazzjoni tal-applikazzjoni għal għotja jew tat-talba għal assistenza għal dik l-azzjoni, dment li dik in-nefqa ma saritx qabel l-1 ta’ Jannar 2021.

6. L-assistenza ta’ emerġenza għandha tingħata b’mod li jkun għalkollox konsistenti kemm mal- acquis rilevanti tal-Unjoni kif ukoll mal-obbligi internazzjonali tal-Unjoni u tal-Istati Membri derivanti mill-istrumenti internazzjonali li huma jkunu Partijiet għalihom.

7. Għal raġunijiet imperattivi ta’ urġenza debitament ġustifikati u biex tiżgura li jkun hemm disponibbiltà f’waqtha ta’ riżorsi għal assistenza ta’ emerġenza, il-Kummissjoni tista’ tadotta separatament deċiżjoni ta’ finanzjament, kif imsemmija fl-Artikolu 110 tar-Regolament Finanzjarju, għal assistenza ta’ emerġenza permezz ta’ att ta’ implimentazzjoni applikabbli immedjatament f’konformità mal-proċedura msemmija fl-Artikolu 32(4). Tali att għandu jibqa’ fis-seħħ għal perijodu li ma jkunx jeċċedi 18-il xahar.

Artikolu 26

Finanzjament kumulattiv u alternattiv

1. Azzjoni li tkun irċeviet kontribuzzjoni taħt l-Istrument tista’ tirċievi wkoll kontribuzzjoni minn kwalunkwe programm ieħor tal-Unjoni, inklużi fondi taħt ġestjoni kondiviża, dment li l-kontribuzzjonijiet ma jkoprux l-istess kostijiet. Ir-regoli tal-programm rilevanti tal-Unjoni għandhom japplikaw għall-kontribuzzjoni korrispondenti għall-azzjoni. Il-finanzjament kumulattiv ma għandux jaqbeż il-kostijiet eliġibbli totali tal-azzjoni. L-appoġġ mill-programmi differenti tal-Unjoni jista’ jiġi kkalkolat fuq bażi prorata f’konformità mad-dokumenti li jistabbilixxu l-kondizzjonijiet għall-appoġġ.

2. F’konformità mal-Artikolu 73(4) tar-Regolament (UE) 2021/1060, il-Fond Ewropew għall-Iżvilupp Reġjonali jew il-Fond Soċjali Ewropew Plus jistgħu jappoġġaw azzjonijiet li lilhom tiġi attribwita tikketta ta’ Siġill ta’ Eċċellenza kif definit fil-punt (45) tal-Artikolu 2 ta’ dak ir-Regolament. Sabiex jiġu attribwiti tikketta ta’ Siġill ta’ Eċċellenza, l-azzjonijiet għandhom jikkonformaw mal-kondizzjonijiet kumulattivi li ġejjin: (a) ikunu ġew ivvalutati f’sejħa għal proposti taħt l-Istrument; (b) ikunu konformi mar-rekwiżiti minimi ta’ kwalità ta’ dik is-sejħa għal proposti; u (c) ma jkunux jistgħu jiġu ffinanzjati taħt dik is-sejħa għal proposti minħabba limitazzjonijiet baġitarji.







TAQSIMA 5

Monitoraġġ, rapportar u evalwazzjoni







Subtaqsima 1

Dispożizzjonijiet komuni

Artikolu 27

Monitoraġġ u rapportar

1. F’konformità mar-rekwiżiti ta’ rapportar tagħha skont il-punt (h)(iii) tal-ewwel subparagrafu tal-Artikolu 41(3) tar-Regolament Finanzjarju, il-Kummissjoni għandha tippreżenta lill-Parlament Ewropew u lill-Kunsill informazzjoni dwar l-indikaturi ewlenin tal-prestazzjoni elenkati fl-Anness V ta’ dan ir-Regolament.

2. Il-Kummissjoni hija mogħtija s-setgħa li tadotta atti delegati skont l-Artikolu 31 biex temenda l-Anness V biex isiru l-aġġustamenti meħtieġa fl-indikaturi ewlenin tal-prestazzjoni elenkati f’dak l-Anness.

3. L-indikaturi għar-rapportar dwar il-progress tal-Istrument lejn it-twettiq tal-objettivi speċifiċi stipulati fl-Artikolu 3(2) huma stipulati fl-Anness VIII. Għal indikaturi ta’ output, il-linji bażi għandhom jiġu stabbiliti għal żero. L-istadji importanti stabbiliti għall-2024 u l-miri stabbiliti għall-2029 għandhom ikunu kumulattivi.

4. Il-Kummissjoni għandha wkoll tirrapporta dwar l-użu tal-faċilità tematika msemmija fl-Artikolu 8 b’appoġġ għall-azzjonijiet f’pajjiżi terzi jew b’rabta magħhom, u dwar is-sehem tal-faċilità tematika użat b’appoġġ għal tali azzjonijiet.

5. Is-sistema ta’ rapportar dwar il-prestazzjoni għandha tiżgura li d-data għall-monitoraġġ tal-implimentazzjoni u tar-riżultati tal-programm tinġabar b’mod effiċjenti, effettiv u f’waqtu. Għal dak il-għan, għandhom jiġu imposti rekwiżiti proporzjonati ta’ rapportar lil min jirċievi l-fondi tal-Unjoni u, fejn xieraq, lil Stati Membri.

6. Biex tiżgura valutazzjoni effettiva tal-progress tal-Istrument lejn it-twettiq tal-objettivi tiegħu, il-Kummissjoni hija mogħtija s-setgħa li tadotta atti delegati skont l-Artikolu 31 biex temenda l-Anness VIII biex tirrieżamina jew tikkomplementa l-indikaturi fejn ikun meqjus meħtieġ u biex tissupplimenta dan ir-Regolament b’dispożizzjonijiet dwar l-istabbiliment ta’ qafas ta’ monitoraġġ u evalwazzjoni, inkluż dwar informazzjoni li għandha tiġi pprovduta mill-Istati Membri. Kwalunkwe emenda għall-Anness VIII għandha tapplika biss għal proġetti magħżula wara d-dħul fis-seħħ ta’ dik l-emenda.

Artikolu 28

Evalwazzjoni

1. Sal-31 ta’ Diċembru 2024, il-Kummissjoni għandha twettaq evalwazzjoni ta’ nofs it-terminu ta’ dan ir-Regolament. Minbarra dak li huwa previst fl-Artikolu 45(1) tar-Regolament (UE) 2021/1060, l-evalwazzjoni ta’ nofs it-terminu għandha tivvaluta dan li ġej: (a) l-effikaċja tal-Istrument, inkluż il-progress magħmul lejn it-twettiq tal-objettivi tiegħu, filwaqt li titqies l-informazzjoni kollha rilevanti diġà disponibbli, b’mod partikolari r-rapporti annwali dwar il-prestazzjoni msemmija fl-Artikolu 29 u l-indikaturi tal-output u tar-riżultati stipulati fl-Anness VIII; (b) l-effiċjenza fl-użu tar-riżorsi allokati għall-Fond u l-effiċjenza tal-miżuri ta’ ġestjoni u kontroll introdotti biex jimplimentawh; (c) il-kontinwazzjoni tar-rilevanza u l-adegwatezza tal-miżuri ta’ implimentazzjoni elenkati fl-Anness II; (d) il-koordinazzjoni, koerenza u komplementarjetà bejn l-azzjonijiet appoġġati taħt l-Istrument u l-appoġġ ipprovdut minn fondi oħra tal-Unjoni; (e) il-valur miżjud tal-Unjoni fl-azzjonijiet implimentati taħt l-Istrument.

Dik l-evalwazzjoni ta’ nofs it-terminu għandha tqis ir-riżultati tal-evalwazzjoni retrospettiva tal-effetti tal-istrument għall-appoġġ finanzjarju għall-fruntieri esterni u l-viża, bħala parti tal-Fond għas-Sigurtà Interna, għall-perijodu 2014-2020.

2. Minbarra dak li huwa previst fl-Artikolu 45(2) tar-Regolament (UE) 2021/1060, l-evalwazzjoni retrospettiva għandha tinkludi l-elementi elenkati fil-paragrafu 1 ta’ dan l-Artikolu. Barra minn hekk, għandu jiġi evalwat l-impatt tal-Istrument.

3. L-evalwazzjoni ta’ nofs it-terminu u l-evalwazzjoni retrospettiva għandhom jitlestew b’mod f’waqtu sabiex jikkontribwixxu għall-proċess tat-teħid tad-deċiżjonijiet, inkluż, fejn adatt, għar-reviżjoni ta’ dan ir-Regolament.

4. Il-Kummissjoni għandha tiżgura li l-informazzjoni fl-evalwazzjoni ta’ nofs it-terminu u fl-evalwazzjoni retrospettiva ssir disponibbli għall-pubbliku, ħlief f’każijiet debitament ġustifikati, fejn ir-rilaxx ta’ dik l-informazzjoni ikun ristrett bil-liġi, b’mod partikolari għal raġunijiet tal-funzjonament jew is-sigurtà tal-fruntieri esterni bħala parti mill-ġestjoni integrata Ewropea tal-fruntieri, is-sigurtà, l-ordni pubbliku, investigazzjonijiet kriminali jew il-protezzjoni ta’ data personali.

5. Fl-evalwazzjoni ta’ nofs it-terminu u fl-evalwazzjoni retrospettiva, il-Kummissjoni għandha tagħti attenzjoni partikolari lill-evalwazzjoni ta’ azzjonijiet implimentati ma’ pajjiżi terzi, ġewwa fihom jew b’rabta magħhom f’konformità mal-Artikolu 5 u l-Artikolu 13(12) u (13).







Subtaqsima 2

Regoli għal ġestjoni kondiviża

Artikolu 29

Rapporti annwali dwar il-prestazzjoni

1. Sal-15 ta’ Frar 2023 u sal-15 ta’ Frar ta’ kull sena sussegwenti sal-2031, inkluża dik is-sena, l-Istati Membri għandhom jippreżentaw rapport dwar il-prestazzjoni annwali lill-Kummissjoni kif imsemmi fl-Artikolu 41(7) tar-Regolament (UE) 2021/1060.

Il-perijodu ta’ rapportar għandu jkopri l-aħħar sena tal-kontabbiltà, kif definit fil-punt (29) tal-Artikolu 2 tar-Regolament (UE) 2021/1060, qabel is-sena tal-preżentazzjoni tar-rapport. Ir-rapport ippreżentat sal-15 ta’ Frar 2023 għandu jkopri l-perijodu mill-1 ta’ Jannar 2021.

2. Ir-rapporti annwali dwar il-prestazzjoni għandhom, b’mod partikolari, jagħtu informazzjoni dwar: (a) il-progress fl-implimentazzjoni tal-programm tal-Istat Membru u fit-twettiq tal-istadji importanti u l-għanijiet stabbiliti fih, b’kont meħud tal-aktar data reċenti kif meħtieġ taħt l-Artikolu 42 tar-Regolament (UE) 2021/1060; (b) kwalunkwe kwistjoni li taffettwa l-prestazzjoni tal-programm tal-Istat Membru u l-azzjoni meħuda biex tindirizzaha, inkluża informazzjoni dwar kwalunkwe opinjoni motivata maħruġa mill-Kummissjoni fir-rigward ta’ proċedimenti ta’ ksur taħt l-Artikolu 258 TFUE b’rabta mal-implimentazzjoni tal-Istrument; (c) il-komplementarjetà bejn l-azzjonijiet appoġġati taħt l-Istrument u l-appoġġ ipprovdut minn fondi oħra tal-Unjoni, b’mod partikolari dawk l-azzjonijiet meħudin f’pajjiżi terzi jew b’rabta magħhom; (d) il-kontribut tal-programm tal-Istat Membru għall-implimentazzjoni tal-acquis rilevanti tal-Unjoni u tal-pjanijiet ta’ azzjoni; (e) l-implimentazzjoni ta’ azzjonijiet ta’ komunikazzjoni u viżibbiltà; (f) l-adempiment tal-kondizzjonijiet ta’ abilitazzjoni applikabbli u l-applikazzjoni tagħhom matul il-perijodu ta’ programmazzjoni, b’mod partikolari kondizzjonijiet ta’ abilitazzjoni relattivi għall-konformità mad-drittijiet fundamentali; (g) il-livell tan-nefqa f’konformità mal-Artikolu 85(2) u (3) tar-Regolament (UE) 2018/1240 inkluża fil-kontijiet skont l-Artikolu 98 tar-Regolament (UE) 2021/1060; (h) l-implimentazzjoni ta’ proġetti f’pajjiż terz jew relattivament għalih.

Ir-rapporti annwali dwar il-prestazzjoni għandhom jinkludu sommarju li jkopri l-punti kollha msemmija fl-ewwel subparagrafu ta’ dan il-paragrafu. Il-Kummissjoni għandha tiżgura li s-sommarji pprovduti mill-Istati Membri jiġu tradotti għal-lingwi uffiċjali kollha tal-Unjoni u jsiru disponibbli għall-pubbliku.

3. Il-Kummissjoni tista’ tipprovdi osservazzjonijiet dwar rapporti annwali dwar il-prestazzjoni fi żmien xahrejn mid-data tar-riċezzjoni tagħhom. Fejn il-Kummissjoni ma tipprovdix osservazzjonijiet fi żmien dik l-iskadenza, ir-rapport għandu jitqies li ġie aċċettat.

4. Fuq is-sit web tagħha, il-Kummissjoni għandha tipprovdi l-links għas-siti web imsemmija fl-Artikolu 49(1) tar-Regolament (UE) 2021/1060.

5. Sabiex tiżgura kondizzjonijiet uniformi għall-implimentazzjoni ta’ dan l-Artikolu, il-Kummissjoni għandha tadotta att ta’ implimentazzjoni li jistabbilixxi l-mudell għar-rapport annwali dwar il-prestazzjoni. Dak l-att ta’ implimentazzjoni għandu jiġi adottat skont il-proċedura konsultattiva msemmija fl-Artikolu 32(2).

Artikolu 30

Monitoraġġ u rapportar taħt ġestjoni kondiviża

1. Il-monitoraġġ u r-rapportar skont it-Titolu IV tar-Regolament (UE) 2021/1060 għandhom jużaw, kif xieraq, il-kodiċijiet għat-tipi ta’ intervent stipulati fl-Anness VI ta’ dan ir-Regolament. Biex tindirizza ċirkostanzi ġodda jew mhux previsti u biex tiżgura l-implimentazzjoni effettiva tal-finanzjament, il-Kummissjoni hija mogħtija s-setgħa li tadotta atti delegati skont l-Artikolu 31 biex temenda l-Anness VI.

2. L-indikaturi stipulati fl-Anness VIII ta’ dan ir-Regolament għandhom jintużaw f’konformità mal-Artikolu 16(1) u mal-Artikoli 22 u 42 tar-Regolament (UE) 2021/1060.







KAPITOLU III

DISPOŻIZZJONIJIET TRANŻIZZJONALI U FINALI

Artikolu 31

Eżerċizzju tad-delega

1. Is-setgħa ta’ adozzjoni ta’ atti delegati hija mogħtija lill-Kummissjoni soġġett għall-kondizzjonijiet stabbiliti f’dan l-Artikolu.

2. Is-setgħa ta’ adozzjoni ta’ atti delegati msemmija fit-tieni subparagrafu tal-Artikolu 5(1), l-Artikolu 13(17), l-Artikolu 16(5), l-Artikolu 27(2) u (6) u l-Artikolu 30(1) hija mogħtija lill-Kummissjoni sal-31 ta’ Diċembru 2027.

3. Id-delega ta’ setgħat imsemmija fit-tieni subparagrafu tal-Artikolu 5(1), l-Artikolu 13(17), l-Artikolu 16(5), l-Artikolu 27(2) u (6) u l-Artikolu 30(1) tista’ tiġi revokata fi kwalunkwe mument mill-Parlament Ewropew jew mill-Kunsill. Deċiżjoni li tirrevoka għandha ttemm id-delega ta’ setgħa speċifikata f’dik id-deċiżjoni. Għandha ssir effettiva fil-jum wara l-pubblikazzjoni tad-deċiżjoni f’ Il-Ġurnal Uffiċjali tal-Unjoni Ewropea jew f’data aktar tard speċifikata fiha. Ma għandha taffettwa l-validità tal-ebda att delegat li jkun diġà fis-seħħ.

4. Qabel ma tadotta l-att delegat, il-Kummissjoni għandha tikkonsulta lill-esperti nnominati minn kull Stat Membru skont il-prinċipji stipulati fil-Ftehim Interistituzzjonali tat-13 ta’ April 2016 dwar it-Tfassil Aħjar tal-Liġijiet.

5. Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill.

6. Att delegat adottat skont it-tieni subparagrafu tal-Artikolu 5(1), l-Artikolu 13(17), l-Artikolu 16(5), l-Artikolu 27(2) u (6) jew l-Artikolu 30(1) għandu jidħol fis-seħħ biss jekk ma tiġix espressa oġġezzjoni mill-Parlament Ewropew jew mill-Kunsill fi żmien xahrejn min-notifika ta’ dak l-att lill-Parlament Ewropew u lill-Kunsill jew jekk, qabel ma jiskadi dak il-perijodu, il-Parlament Ewropew u l-Kunsill ikunu t-tnejn infurmaw lill-Kummissjoni li mhumiex sejrin joġġezzjonaw. Dak il-perijodu għandu jiġi estiż b’xahrejn fuq inizjattiva tal-Parlament Ewropew jew tal-Kunsill.

Artikolu 32

Proċedura ta’ kumitat

1. Il-Kummissjoni għandha tkun megħjuna minn kumitat (il-“Kumitat għall-Fondi għall-Affarijiet Interni”). Dak il-Kumitat għandu jkun kumitat fis-sens tar-Regolament (UE) Nru 182/2011.

2. Fejn issir referenza għal dan il-paragrafu, għandu japplika l-Artikolu 4 tar-Regolament (UE) Nru 182/2011.

3. Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.

Fejn il-Kumitat ma jagħti ebda opinjoni, il-Kummissjoni ma għandhiex tadotta l-abbozz tal-att ta’ implimentazzjoni, u għandu japplika t-tielet subparagrafu tal-Artikolu 5(4) tar-Regolament (UE) Nru 182/2011.

4. Fejn issir referenza għal dan il-paragrafu, għandu japplika l-Artikolu 8 tar-Regolament (UE) Nru 182/2011, flimkien mal-Artikolu 5 tiegħu.

Artikolu 33

Dispożizzjonijiet tranżizzjonali

1. Dan ir-Regolament ma għandux jaffettwa l-kontinwazzjoni jew il-modifika tal-azzjonijiet mibdija taħt ir-Regolament (UE) Nru 515/2014, li għandu jkompli japplika għal dawk l-azzjonijiet sal-għeluq tagħhom.

2. Il-pakkett finanzjarju għall-Istrument jista’ jkopri wkoll spejjeż ta’ assistenza teknika u amministrattiva neċessarji biex tiġi żgurata t-tranżizzjoni bejn l-Istrument u l-miżuri adottati ir-Regolament (UE) Nru 515/2014.

3. F’konformità mal-punt (a) tat-tieni subparagrafu tal-Artikolu 193(2) tar-Regolament Finanzjarju, b’kont meħud tad-dħul fis-seħħ imdewwem ta’ dan ir-Regolament, u sabiex tiġi żgurata l-kontinwità, għal perijodu limitat, il-kostijiet imġarrba fir-rigward ta’ azzjonijiet appoġġati taħt dan ir-Regolament taħt ġestjoni diretta u li jkunu diġà bdew jistgħu jitqiesu eliġibbli għall-finanzjament mill-1 ta’ Jannar 2021, anke jekk dawk il-kostijiet iġġarrbu qabel ma ġiet ippreżentata l-applikazzjoni għal għotja jew it-talba għall-assistenza.

4. L-Istati Membri jistgħu jkomplu wara l-1 ta’ Jannar 2021 jappoġġaw proġett magħżul u mibdi taħt ir-Regolament (UE) Nru 515/2014, f’konformità mar-Regolament (UE) Nru 514/2014, dment li l-kondizzjonijiet kollha li ġejjin ikunu ssodisfati: (a) il-proġett ikollu żewġ fażijiet identifikabbli mil-lat finanzjarju b’sekwenzi tal-awditjar separati; (b) il-kost totali tal-proġett jaqbeż EUR 2 500 000 ; (c) ħlasijiet magħmula mill-awtorità responsabbli lil benefiċjarji għall-ewwel fażi tal-proġett għandhom jiġu inklużi fit-talbiet lill-Kummissjoni għal ħlas taħt ir-Regolament (UE) Nru 514/2014 u n-nefqa għat-tieni fażi tal-proġett għandha tiġi inkluża fl-applikazzjonijiet għal pagament taħt ir-Regolament (UE) 2021/1060; (d) it-tieni fażi tal-proġett tikkonforma mal-liġi applikabbli u hija eliġibbli għal appoġġ mill-Istrument taħt dan ir-Regolament u r-Regolament (UE) 2021/1060; (e) l-Istat Membru jimpenja ruħu li jlesti l-proġett, jirrendih operattiv u jirrapportah fir-rapport annwali dwar il-prestazzjoni ppreżentat sal-15 ta’ Frar 2024.

Id-dispożizzjonijiet ta’ dan ir-Regolament u r-Regolament (UE) 2021/1060 għandhom japplikaw għat-tieni fażi ta’ proġett kif imsemmi fl-ewwel subparagrafu ta’ dan il-paragrafu.

Dan il-paragrafu għandu japplika biss għal proġetti li ntgħażlu taħt ġestjoni kondiviża skont ir-Regolament (UE) Nru 514/2014.

Artikolu 34

Dħul fis-seħħ u applikazzjoni

Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Għandu japplika mill-1 ta’ Jannar 2021.

Dan ir-Regolament għandu jorbot fl-intier tiegħu u japplika direttament fl-Istati Membri skont it-Trattati.









ANNESS I

Kriterji għall-allokazzjoni ta’ finanzjament għal programmi tal-istati membri

1. Ir-riżorsi baġitarji disponibbli taħt l-Artikolu 10 għandhom jitqassmu bejn l-Istati Membri kif ġej:

(a) kull Stat Membru għandu jirċievi ammont fiss ta’ EUR 8 000 000 fi prezzijiet kurrenti mill-Istrument fil-bidu tal-perijodu ta’ programmazzjoni biss, bl-eċċezzjoni ta’ Ċipru, Malta u l-Greċja, li kull pajjiż minnhom għandu jirċievi ammont fiss ta’ EUR 28 000 000 fi prezzijiet kurrenti;

(b) ammont ta’ EUR 200 568 000 għall-Iskema ta’ Tranżitu Speċjali msemmija fl-Artikolu 17 għandu jiġi allokat lil-Litwanja fil-bidu tal-perijodu ta’ programmazzjoni biss; u

(c) ir-riżorsi baġitarji li jifdal imsemmija fl-Artikolu 10 għandhom ikunu distribwiti fuq il-bażi tal-kriterji li ġejjin: (i) 30 % għal fruntieri esterni fuq l-art; (ii) 35 % għal fruntieri esterni tal-baħar; (iii) 20 % għall-ajruporti; (iv) 15 % għall-uffiċċji konsulari.

2. Ir-riżorsi baġitarji disponibbli taħt il-punt (c)(i) u (ii) tal-paragrafu 1 għal fruntieri esterni fuq l-art u fruntieri esterni tal-baħar għandhom jitqassmu bejn l-Istati Membri kif ġej:

(a) 70 % għat-tul ponderat tal-fruntieri esterni tal-art u l-fruntieri esterni tal-baħar tagħhom; u

(b) 30 % għall-ammont ta’ xogħol fil-fruntieri esterni tagħhom fuq l-art u tal-baħar, kif determinat f’konformità mal-punt (a) tal-paragrafu 6.

It-tul ponderat imsemmi fil-punt (a) tal-ewwel subparagrafu ta’ dan il-paragrafu għandu jiġi stabbilit bl-applikazzjoni tal-fatturi ta’ ponderazzjoni msemmija fil-paragrafu 10 għal kull sezzjoni speċifika tal-fruntiera esterna.

3. Ir-riżorsi baġitarji disponibbli taħt il-punt (c)(iii) tal-paragrafu 1 għall-ajruporti għandhom jitqassmu bejn l-Istati Membri skont l-ammont ta’ xogħol fl-ajruporti tagħhom, kif determinat f’konformità mal-punt (b) tal-paragrafu 6.

4. Ir-riżorsi baġitarji disponibbli taħt il-punt (c)(iv) tal-paragrafu 1 għal uffiċċji konsulari għandhom jitqassmu bejn l-Istati Membri kif ġej:

(a) 50 % għall-għadd ta’ uffiċċji konsulari, minbarra l-konsulati onorarji, tal-Istati Membri fil-pajjiżi elenkati fl-Anness I tar-Regolament (UE) 2018/1806 tal-Parlament Ewropew u tal-Kunsill ( 3 ), u

(b) 50 % għall-ammont ta’ xogħol relattiv għall-ġestjoni tal-politika dwar il-viżi fl-uffiċċji konsulari tal-Istati Membri fil-pajjiżi elenkati fl-Anness I tar-Regolament (UE) 2018/1806, kif determinat skont il-punt (c) tal-paragrafu 6 ta’ dan l-Anness.

5. Għall-fini tad-distribuzzjoni tar-riżorsi taħt il-punt (c)(ii) tal-paragrafu 1 ta’ dan l-Anness, “fruntieri esterni tal-baħar” għandha tfisser il-limitu estern tal-baħar territorjali tal-Istati Membri kif definit skont l-Artikoli minn 4 sa 16 tal-Konvenzjoni tan-Nazzjonijiet Uniti dwar il-Liġi tal-Baħar. Madankollu, id-definizzjoni ta’ “fruntieri esterni tal-baħar” għandha tieħu kont ta’ każijiet fejn operazzjonijiet fuq distanzi twal barra l-limitu ta’ barra tal-baħar territorjali tal-Istati Membri jkunu twettqu f’żoni b’livell għoli ta’ theddid fuq bażi regolari sabiex tiġi evitata immigrazzjoni irregolari jew dħul illegali. Id-definizzjoni ta’ “fruntieri esterni tal-baħar” f’dak ir-rigward għandha tiġi determinata billi jittieħed kont ta’ data operazzjonali tul l-aħħar sentejn kif ipprovduta mill-Istati Membri kkonċernati u kif ivvalutata mill-Aġenzija Ewropea għall-Gwardja tal-Fruntiera u tal-Kosta għall-finijiet tar-rapport imsemmi fil-paragrafu 9 ta’ dan l-Anness. Dik id-definizzjoni għandha tintuża esklużivament għall-finijiet ta’ dan ir-Regolament.

6. Għall-finijiet tal-allokazzjoni inizjali ta’ finanzjament, il-valutazzjoni tal-ammont ta’ xogħol għandha tkun ibbażata fuq iċ-ċifri medji l-aktar reċenti li jkopru s-snin 2017, 2018 u 2019. Għall-finijiet tar-rieżami ta’ nofs it-terminu, il-valutazzjoni tal-ammont ta’ xogħol għandha tkun ibbażata fuq ċifri medji l-aktar reċenti li jkopru s-snin 2021, 2022 u 2023. Il-valutazzjoni tal-ammont ta’ xogħol għandha tkun ibbażata fuq il-fatturi li ġejjin:

(a) fil-fruntieri esterni fuq l-art u l-fruntieri esterni tal-baħar: (i) 70 % għall-għadd ta’ vjaġġi li jaqsmu l-fruntieri esterni f’punti ta’ qsim tal-fruntiera; (ii) 30 % għall-għadd ta’ ċittadini ta’ pajjiżi terzi li jkunu ġew miċħuda d-dħul fil-fruntieri esterni;

(b) fl-ajruporti: (i) 70 % għall-għadd ta’ vjaġġi li jaqsmu l-fruntieri esterni f’punti ta’ qsim tal-fruntiera; (ii) 30 % għall-għadd ta’ ċittadini ta’ pajjiżi terzi li jkunu ġew miċħuda d-dħul fil-fruntieri esterni;

(c) f’uffiċċji konsulari: (i) l-għadd ta’ applikazzjonijiet għal viża għal soġġorn qasir jew tranżitu minn ajruport.

7. Iċ-ċifri ta’ referenza għan-numru ta’ uffiċċji konsulari kif imsemmi fil-punt (a) tal-paragrafu 4 għandhom jiġu kkalkulati fuq il-bażi tal-informazzjoni notifikata lill-Kummissjoni f’konformità mal-Artikolu 40(4) tar-Regolament (KE) Nru 810/2009 tal-Parlament Ewropew u tal-Kunsill ( 4 ).

Fejn l-Istati Membri ma jipprovdux l-istatistika kkonċernata, għandha tintuża d-data disponibbli l-aktar reċenti għal dawk l-Istati Membri. Fejn ma jkun hemm l-ebda data disponibbli għal Stat Membru, iċ-ċifra ta’ referenza għandha tkun żero.

8. Iċ-ċifri ta’ referenza għall-ammont tax-xogħol imsemmi:

(a) fil-punti (a)(i) u (b)(i) tal-paragrafu 6, għandhom ikunu l-istatistika l-aktar reċenti pprovduta mill-Istati Membri skont il-liġi tal-Unjoni;

(b) fil-punti (a)(ii) u (b)(ii) tal-paragrafu 6, għandhom ikunu l-istatistika l-aktar reċenti prodotta mill-Kummissjoni (Eurostat) abbażi ta’ data pprovduta mill-Istati Membri skont il-liġi tal-Unjoni;

(c) fil-punt (c) tal-paragrafu 6, għandhom ikunu l-istatistika l-aktar reċenti kif imsemmi fl-Artikolu 46 tar-Regolament (KE) Nru 810/2009;

Fejn l-Istati Membri ma jipprovdux l-istatistika kkonċernata, għandha tintuża d-data disponibbli l-aktar reċenti għal dawk l-Istati Membri. Fejn ma jkun hemm l-ebda data disponibbli għal Stat Membru, iċ-ċifra ta’ referenza għandha tkun żero.

9. L-Aġenzija Ewropea għall-Gwardja tal-Fruntiera u tal-Kosta għandha tipprovdi lill-Kummissjoni b’rapport dwar ir-riżorsi, mqassmin skont il-fruntieri esterni fuq l-art, fruntieri esterni tal-baħar u l-ajruporti, kif imsemmi fil-punt (c) tal-paragrafu 1. Partijiet minn dak ir-rapport jistgħu jiġu kklassifikati fejn adatt, skont l-Artikolu 92 tar-Regolament (UE) 2019/1896. Wara konsultazzjoni mal-Kummissjoni, l-Aġenzija Ewropea għall-Gwardja tal-Fruntiera u tal-Kosta għandha tagħmel verżjoni mhux klassifikata tar-rapport disponibbli għall-pubbliku.

10. Għall-finijiet tal-allokazzjoni inizjali, ir-rapport imsemmi fil-paragrafu 9 ta’ dan l-Anness għandu jidentifika l-livell medju tal-impatt għal kull sezzjoni tal-fruntiera abbażi taċ-ċifri medji l-aktar reċenti li jkopru s-snin 2017, 2018 u 2019. Għall-finijiet tar-rieżami ta’ nofs it-terminu, ir-rapport imsemmi fil-paragrafu 9 ta’ dan l-Anness għandu jidentifika l-livell medju ta’ impatt għal kull sezzjoni tal-fruntiera abbażi taċ-ċifri medji l-aktar reċenti li jkopru s-snin 2021, 2022 u 2023. Għandu jiddetermina l-fatturi ta’ ponderazzjoni speċifiċi li ġejjin għal kull sezzjoni billi japplika l-livelli ta’ impatt determinati skont l-Artikolu 34(1) u (2) tar-Regolament (UE) 2019/1896:

(a) fattur 1 għal livell baxx ta’ impatt;

(b) fattur 3 għal livell medju ta’ impatt;

(c) fattur 5 għal livell għoli u kritiku ta’ impatt.









ANNESS II

Miżuri ta’ implimentazzjoni

1. L-Istrument għandu jikkontribwixxi għall-objettiv speċifiku stipulat fil-punt (a) tal-Artikolu 3(2) billi jiffoka fuq il-miżuri ta’ implimentazzjoni li ġejjin:

(a) it-titjib tal-kontroll fil-fruntieri f’konformità mal-punt (a) tal-Artikolu 3(1) tar-Regolament (UE) 2019/1896 billi: (i) jissaħħu l-kapaċitajiet għat-twettiq ta’ kontrolli u sorveljanza fil-fruntieri esterni, inklużi miżuri li jiffaċilitaw qsim tal-fruntieri leġittimu u, fejn adatt, miżuri relatati ma’: — il-prevenzjoni u s-sejbien ta’ kriminalità transfruntiera fil-fruntieri esterni, b’mod partikolari l-faċilitazzjoni ta’ immigrazzjoni illegali, traffikar ta’ bnedmin, u terroriżmu, — il-ġestjoni ta’ livelli kontinwament għoljin ta’ migrazzjoni fil-fruntieri esterni, inkluż permezz ta’ tisħiħ tekniku u operazzjonali u permezz ta’ mekkaniżmi u proċeduri għall-identifikazzjoni ta’ persuni vulnerabbli u minorenni mhux akkumpanjati, u għall-identifikazzjoni ta’ persuni li jeħtieġu protezzjoni internazzjonali jew li jixtiequ japplikaw għaliha, l-għoti ta’ informazzjoni lil tali persuni, u r-riferiment ta’ tali persuni; (ii) l-implimentazzjoni ta’ miżuri tekniċi u operazzjonali fiż-żona Schengen li huma relatati mal-kontroll fil-fruntieri, waqt li jissalvagwardja l-moviment liberu tal-persuni ġewwa fiha; (iii) it-twettiq ta’ analiżijiet tar-riskji għas-sigurtà interna u ta’ analiżijiet tat-theddid li jista’ jaffettwa l-funzjonament jew is-sigurtà tal-fruntieri esterni;

(b) l-iżvilupp tal-Gwardja Ewropea tal-Fruntiera u tal-Kosta billi jiġi pprovdut appoġġ għall-awtoritajiet nazzjonali responsabbli mill-ġestjoni tal-fruntieri fit-tfassil ta’ miżuri relattivament għall-iżvilupp tal-kapaċità u t-tisħiħ tal-kapaċitajiet komuni, l-akkwist konġunt, l-istabbiliment ta’ standards komuni u kwalunkwe miżura oħra li tissimplifika l-kooperazzjoni u l-koordinazzjoni bejn l-Istati Membri u l-Aġenzija Ewropea għall-Gwardja tal-Fruntiera u tal-Kosta;

(c) it-tisħiħ tal-kooperazzjoni bejn l-aġenziji fil-livell nazzjonali fost l-awtoritajiet nazzjonali responsabbli mill-kontroll jew minn kompiti mwettqa fil-fruntiera, u t-tisħiħ tal-kooperazzjoni fil-livell tal-Unjoni bejn l-Istati Membri, jew bejn l-Istati Membri, minn naħa, u l-korpi, l-uffiċċji u l-aġenziji rilevanti tal-Unjoni jew ta’ pajjiżi terzi, min-naħa l-oħra;

(d) miżuri li jiżguraw l-applikazzjoni uniformi tal-acquis tal-Unjoni relattivament għall-fruntieri esterni, inkluż permezz tal-implimentazzjoni ta’ rakkomandazzjonijiet minn mekkaniżmi ta’ kontroll tal-kwalità bħalma huma l-mekkaniżmu ta’ evalwazzjoni ta’ Schengen f’konformità mar-Regolament (UE) Nru 1053/2013, valutazzjonijiet tal-vulnerabbiltà f’konformità mar-Regolament (UE) 2019/1896, u mekkaniżmi nazzjonali ta’ kontroll tal-kwalità;

(e) l-installazzjoni, l-operazzjoni u l-manutenzjoni ta’ sistemi tal-IT fuq skala kbira skont il-liġi tal-Unjoni fil-qasam tal-ġestjoni tal-fruntieri, b’mod partikolari s-SIS, l-ETIAS, l-EES u l-Eurodac għal finijiet ta’ ġestjoni tal-fruntieri, inkluża l-interoperabbiltà ta’ dawk is-sistemi tal-IT fuq skala kbira u l-infrastruttura tagħhom ta’ komunikazzjoni, u azzjonijiet li jtejbu l-kwalità tad-data u l-għoti ta’ informazzjoni;

(f) it-tiżjid tal-kapaċità biex tingħata assistenza lil persuni f’diffikultà fuq il-baħar u jappoġġa operazzjonijiet ta’ tiftix u salvataġġ f’sitwazzjonijiet li jistgħu jinqalgħu waqt operazzjoni ta’ sorveljanza fil-fruntieri fuq il-baħar;

(g) appoġġ għal operazzjonijiet ta’ tiftix u salvataġġ fil-kuntest tat-twettiq ta’ sorveljanza fil-fruntieri fuq il-baħar.

2. L-Istrument għandu jikkontribwixxu għall-objettiv speċifiku stipulat fil-punt (b) tal-Artikolu 3(2) billi jiffoka fuq il-miżuri ta’ implimentazzjoni li ġejjin:

(a) il-forniment ta’ servizzi effiċjenti u faċli għall-klijent lill-applikanti għal viża filwaqt li jinżammu s-sigurtà u l-integrità tal-proċeduri tal-viża, u jkunu rispettati bis-sħiħ id-dinjità tal-bniedem u l-integrità tal-applikanti jew detenturi tal-viżi skont l-Artikolu 7(2) tar-Regolament (KE) Nru 767/2008;

(b) appoġġ lill-Istati Membri fil-ħruġ ta’ viżi, inkluż viżi b’validità territorjali limitata kif imsemmija fl-Artikolu 25 tar-Regolament (KE) Nru 810/2009, maħruġin għal raġunijiet umanitarji, għal raġunijiet ta’ interess nazzjonali jew minħabba obbligi internazzjonali;

(c) miżuri li jiżguraw l-applikazzjoni uniformi tal-acquis tal-Unjoni relattivament għall-viżi, inkluż aktar żvilupp u modernizzazzjoni tal-politika komuni dwar il-viżi;

(d) l-iżvilupp ta’ forom differenti ta’ kooperazzjoni bejn l-Istati Membri fl-ipproċessar tal-viżi;

(e) l-installazzjoni, l-operazzjoni u l-manutenzjoni ta’ sistemi tal-IT fuq skala kbira skont il-liġi tal-Unjoni fil-qasam tal-politika komuni dwar il-viżi, b’mod partikolari l-VIS, inkluża l-interoperabbiltà ta’ dawk is-sistemi tal-IT fuq skala kbira u l-infrastruttura tagħhom ta’ komunikazzjoni, u azzjonijiet li jtejbu l-kwalità tad-data u l-għoti ta’ informazzjoni.









ANNESS III

Kamp ta’ applikazzjoni tal-appoġġ

1. Fl-ambitu tal-objettiv speċifiku stipulat fil-punt (a) tal-Artikolu 3(2), l-Istrument għandu, b’mod partikolari, jappoġġa dawn li ġejjin:

(a) infrastruttura, bini, sistemi u servizzi meħtieġa fil-punti ta’ qsim tal-fruntieri u għas-sorveljanza fil-fruntieri bejn il-punti ta’ qsim tal-fruntieri;

(b) tagħmir operazzjonali, inklużi mezzi ta’ trasport u sistemi tal-ICT, meħtieġa għal kontroll fil-fruntieri li jkun effettiv u sikur fil-punti ta’ qsim tal-fruntieri u għas-sorveljanza fil-fruntieri, skont l-istandards li żviluppat l-Aġenzija Ewropea għall-Gwardja tal-Fruntiera u tal-Kosta, fejn tali standards jeżistu;

(c) taħriġ fil-qasam tal-iżvilupp tal-ġestjoni integrata Ewropea tal-fruntieri, jew li jikkontribwixxi għal dan l-iżvilupp, b’kont meħud tal-ħtiġijiet operazzjonali u l-analiżijiet tar-riskju, inklużi sfidi identifikati fir-rakkomandazzjonijiet imsemmija fl-Artikolu 13(7), u f’konformità sħiħa mad-drittijiet fundamentali;

(d) l-iskjerament konġunt ta’ uffiċjali għall-komunikazzjoni dwar l-immigrazzjoni f’pajjiżi terzi f’konformità mar-Regolament (UE) 2019/1240 tal-Parlament Ewropew u tal-Kunsill ( 5 ) u s-sekondar ta’ gwardji tal-fruntieri u esperti rilevanti oħra lil Stati Membri jew minn Stat Membru lil pajjiż terz, ir-rinforz tal-kooperazzjoni u l-kapaċità operazzjonali ta’ networks ta’ esperti jew ta’ uffiċjali għall-komunikazzjoni, u l-iskambju tal-aħjar prattiki u ż-żieda tal-kapaċità tan-networks Ewropej biex jivvalutaw, jippromwovu, jappoġġaw u jiżviluppaw politiki tal-Unjoni;

(e) l-iskambju tal-aħjar prattiki u ta’ għarfien espert, studji, proġetti pilota u azzjonijiet oħra rilevanti bil-għan li jimplimentaw jew jiżviluppaw il-ġestjoni integrata Ewropea tal-fruntieri, inklużi miżuri li jimmiraw lejn l-iżvilupp tal-Gwardja Ewropea tal-Fruntiera u tal-Kosta, bħat-tisħiħ tal-kapaċitajiet komuni, l-akkwist konġunt, l-istabbiliment ta’ standards komuni u miżuri oħra li jissimplifikaw il-kooperazzjoni u l-koordinazzjoni bejn l-Aġenzija Ewropea għall-Gwardja tal-Fruntiera u tal-Kosta u l-Istati Membri, u miżuri relatati mar-riferiment ta’ persuni vulnerabbli li jeħtieġu assistenza u persuni li jeħtieġu protezzjoni internazzjonali jew li jixtiequ japplikaw għaliha;

(f) azzjonijiet li jiżviluppaw metodi innovattivi jew li jużaw teknoloġiji ġodda b’potenzjal ta’ trasferibbiltà lejn Stati Membri oħra, b’mod partikolari l-użu ta’ riżultati ta’ proġetti ta’ riċerka dwar is-sigurtà fejn tali użu jkun ġie identifikat mill-Aġenzija Ewropea għall-Gwardja tal-Fruntiera u tal-Kosta, li taġixxi taħt l-Artikolu 66 tar-Regolament (UE) 2019/1896, bħala kontribut għall-iżvilupp ta’ kapaċitajiet operazzjonali tal-Gwardja Ewropea tal-Fruntiera u tal-Kosta;

(g) attivitajiet preparatorji, ta’ monitoraġġ, amministrattivi u tekniċi meħtieġa biex jiġu implimentati l-politiki tal-fruntieri esterni, inkluż biex tissaħħaħ il-governanza taż-żona Schengen billi jiżviluppaw u jimplimentaw il-mekkaniżmu ta’ evalwazzjoni, stabbilit mir-Regolament (UE) Nru 1053/2013 biex tiġi vverifikata l-applikazzjoni tal-acquis ta’ Schengen u tar-Regolament (UE)) 2016/399, inkluża n-nefqa tal-missjoni għall-esperti tal-Kummissjoni u l-Istati Membri li jipparteċipaw fi żjarat fuq il-post u miżuri biex jiġu implimentati rakkomandazzjonijiet maħruġa wara valutazzjonijiet tal-vulnerabbiltà mwettqa mill-Aġenzija Ewropea għall-Gwardja tal-Fruntiera u tal-Kosta f’konformità mar-Regolament (UE) 2019/1896;

(h) azzjonijiet li jtejbu l-kwalità tad-data maħżuna fis-sistemi tal-ICT u li jtejbu l-eżerċitar tad-drittijiet ta’ suġġett tad-data għall-informazzjoni, għall-aċċess għad-data personali tiegħu, u għar-rettifika u t-tħassir, kif ukoll għar-restrizzjoni tal-ipproċessar, tal-istess data;

(i) l-identifikazzjoni, it-teħid tal-marki tas-swaba’, reġistrazzjoni, verifiki ta’ sigurtà, għoti ta’ informazzjoni, skrinjar mediku u ta’ vulnerabbiltà u, fejn meħtieġ, kura medika u riferiment ta’ ċittadini ta’ pajjiżi terzi għall-proċedura xierqa fil-fruntieri esterni;

(j) attivitajiet immirati li jżidu s-sensibilizzazzjoni dwar il-politiki tal-fruntieri esterni fost il-partijiet ikkonċernati u l-pubbliku ġenerali, inkluża l-komunikazzjoni korporattiva tal-prijoritajiet politiċi tal-Unjoni;

(k) l-iżvilupp ta’ għodod, metodi u indikaturi tal-istatistika li jirrispettaw il-prinċipju ta’ nondiskriminazzjoni;

(l) appoġġ operazzjonali għall-implimentazzjoni ta’ ġestjoni integrata Ewropea tal-fruntieri.

2. Fl-ambitu tal-objettiv speċifiku stipulat fil-punt (b) tal-Artikolu 3(2), l-Istrument għandu, b’mod partikolari, jappoġġa dawn li ġejjin:

(a) l-infrastruttura u l-bini meħtieġa għall-ipproċessar ta’ applikazzjonijiet għall-viżi u l-kooperazzjoni konsulari, inklużi miżuri ta’ sigurtà, u azzjonijiet oħra mmirati biex itejbu l-kwalità tas-servizz lil applikanti għall-viżi;

(b) tagħmir operazzjonali u sistemi tal-ICT meħtieġa għall-ipproċessar ta’ applikazzjonijiet għal viżi u kooperazzjoni konsulari;

(c) taħriġ ta’ persunal konsulari u oħrajn li jikkontribwixxu għall-politika komuni dwar il-viża u l-kooperazzjoni konsulari;

(d) l-iskambju tal-aħjar prattiki u l-iskambju ta’ esperti, inkluż is-sekondar ta’ esperti, kif ukoll iż-żieda tal-kapaċità tan-networks Ewropej biex jivvalutaw, jippromwovu, jappoġġaw u jiżviluppaw iktar il-politiki u l-objettivi tal-Unjoni;

(e) studji, proġetti pilota u azzjonijiet oħra rilevanti, bħal azzjonijiet immirati biex itejbu l-għarfien permezz ta’ analiżi, monitoraġġ u evalwazzjoni;

(f) azzjonijiet li jiżviluppaw metodi innovattivi jew li jimmobilizzaw teknoloġiji ġodda b’potenzjal ta’ trasferibbiltà, b’mod speċjali proġetti li għandhom l-għan li jittestjaw u jivvalidaw l-eżitu ta’ proġetti ta’ riċerka ffinanzjati mill-Unjoni;

(g) attivitajiet preparatorji, ta’ monitoraġġ, amministrattivi u tekniċi, inkluż biex isaħħu l-governanza taż-żona Schengen billi jiżviluppaw u jimplimentaw il-mekkaniżmu ta’ evalwazzjoni kif stabbilit mir-Regolament (UE) Nru 1053/2013 biex tiġi vverifikata l-applikazzjoni tal-acquis ta’ Schengen, inkluża n-nefqa tal-missjoni għall-esperti tal-Kummissjoni u l-Istati Membri li jipparteċipaw fi żjarat fuq il-post;

(h) attivitajiet bl-għan ta’ sensibilizzazzjoni fost il-partijiet ikkonċernati u l-pubbliku ġenerali fir-rigward tal-politiki tal-viżi, inkluża l-komunikazzjoni korporattiva tal-prijoritajiet politiċi tal-Unjoni;

(i) l-iżvilupp ta’ għodod, metodi u indikaturi tal-istatistika li jirrispettaw il-prinċipju ta’ nondiskriminazzjoni;

(j) appoġġ operazzjonali għall-implimentazzjoni tal-politika komuni dwar il-viżi;

(k) appoġġ lill-Istati Membri fil-ħruġ ta’ viżi, inklużi viżi b’validità territorjali limitata, kif imsemmija fl-Artikolu 25 tar-Regolament (KE) Nru 810/2009, maħruġin għal raġunijiet umanitarji, għal raġunijiet ta’ interess nazzjonali jew minħabba obbligi internazzjonali.

3. Fl-ambitu tal-objettiv ta’ politika stipulat fl-Artikolu 3(1), l-Istrument għandu, b’mod partikolari, jappoġġa dawn li ġejjin:

(a) infrastruttura u bini meħtieġa għall-ospitar ta’ sistemi tal-IT fuq skala kbira u komponenti tal-infrastruttura tal-komunikazzjoni relatati;

(b) tagħmir u sistemi ta’ komunikazzjoni meħtieġa biex jiġi żgurat it-tħaddim xieraq ta’ sistemi tal-IT fuq skala kbira;

(c) attivitajiet ta’ taħriġ u komunikazzjoni fir-rigward ta’ sistemi tal-IT fuq skala kbira;

(d) l-iżvilupp u l-aġġornar ta’ sistemi tal-IT fuq skala kbira;

(e) studji, provi ta’ kunċetti, proġetti pilota u azzjonijiet oħra rilevanti relatati mal-implimentazzjoni ta’ sistemi tal-IT fuq skala kbira inkluża l-interoperabbiltà tagħhom;

(f) azzjonijiet li jiżviluppaw metodi innovattivi jew li jimmobilizzaw teknoloġiji ġodda b’potenzjal ta’ trasferibbiltà, b’mod speċjali proġetti li għandhom l-għan li jittestjaw u jivvalidaw l-eżitu ta’ proġetti ta’ riċerka ffinanzjati mill-Unjoni;

(g) l-iżvilupp ta’ għodod, metodi u indikaturi tal-istatistika għal sistemi tal-IT fuq skala kbira fil-qasam tal-politika tal-viżi u tal-fruntieri li jirrispettaw il-prinċipju ta’ nondiskriminazzjoni;

(h) azzjonijiet li jtejbu l-kwalità tad-data maħżuna fis-sistemi tal-ICT u jtejbu l-eżerċitar tad-drittijiet ta’ suġġett tad-data għall-informazzjoni, għall-aċċess għad-data personali tiegħu, u għar-rettifika u t-tħassir, kif ukoll għar-restrizzjoni tal-ipproċessar, tal-istess data;

(i) appoġġ operazzjonali għall-implimentazzjoni ta’ sistemi tal-IT fuq skala kbira.









ANNESS IV

Azzjonijiet eliġibbli għal rati ogħla ta’ kofinanzjament f’konformità mal-artikolu 12(3) U L-artikolu 13(17)

(1) Ix-xiri ta’ tagħmir operazzjonali permezz ta’ skemi ta’ akkwist konġunt mal-Aġenzija Ewropea għall-Gwardja tal-Fruntiera u tal-Kosta, li jitpoġġa għad-dispożizzjoni tal-Aġenzija Ewropea għall-Gwardja tal-Fruntiera u tal-Kosta għall-attivitajiet operattivi tagħha f’konformità mal-Artikolu 64(14) tar-Regolament (UE) 2019/1896;

(2) Miżuri li jappoġġaw il-kooperazzjoni bejn l-aġenziji bejn Stati Membru u pajjiż terz ġar li miegħu l-Unjoni taqsam fruntiera komuni tal-art jew marittima;

(3) L-iżvilupp tal-Aġenzija Ewropea għall-Gwardja tal-Fruntiera u tal-Kosta billi jingħata appoġġ lill-awtoritajiet nazzjonali responsabbli mill-ġestjoni tal-fruntieri fit-tfassil ta’ miżuri b’rabta mat-tisħiħ tal-kapaċitajiet komuni, l-akkwist konġunt, l-istabbiliment ta’ standards komuni u kwalunkwe miżura oħra li tissimplifika l-kooperazzjoni u l-koordinazzjoni bejn l-Istati Membri u l-Aġenzija Ewropea għall-Gwardja tal-Fruntiera u tal-Kosta, kif deskritt fil-punt (b) tal-paragrafu 1 tal-Anness II;

(4) L-iskjerament konġunt ta’ uffiċjali għall-komunikazzjoni dwar l-immigrazzjoni kif imsemmi fl-Anness III;

(5) Miżuri fil-qafas tal-kontroll fil-fruntieri li jtejbu l-identifikazzjoni tal-vittmi tat-traffikar tal-bnedmin u l-appoġġ immedjat għalihom, kif ukoll jiżviluppaw u jappoġġaw mekkaniżmi ta’ riferiment adegwati għal dawk il-gruppi fil-mira u miżuri fil-qafas tal-kontroll fil-fruntieri li jsaħħu l-kooperazzjoni transfruntiera għas-sejbien ta’ traffikanti;

(6) L-iżvilupp ta’ sistemi integrati għall-protezzjoni tat-tfal fil-fruntieri esterni, inkluż permezz ta’ taħriġ suffiċjenti tal-persunal u l-iskambju ta’ prattika tajba fost l-Istati Membri u mal-Aġenzija Ewropea għall-Gwardja tal-Fruntiera u tal-Kosta;

(7) Miżuri li jiskjeraw, jittrasferixxu, jittestjaw u jivvalidaw metodoloġija jew teknoloġija ġdida, inkluż proġetti pilota u miżuri ta’ segwitu għal proġetti ta’ riċerka ffinanzjati mill-Unjoni, kif imsemmija fl-Anness III, u miżuri biex itejbu l-kwalità tad-data maħżuna fis-sistemi tal-ICT fil-qasam tal-politika tal-viżi u l-fruntieri u biex itejbu l-eżerċitar tad-drittijiet ta’ suġġett tad-data għall-informazzjoni, għall-aċċess għad-data personali tiegħu, u għar-rettifika u t-tħassir, kif ukoll għar-restrizzjoni tal-ipproċessar, tal-istess data, fil-kuntest ta’ azzjonijiet li jaqgħu fil-kamp ta’ applikazzjoni tal-Istrument;

(8) Miżuri għall-identifikazzjoni u r-riferiment għas-servizzi tal-protezzjoni ta’ persuni vulnerabbli u l-assistenza immedjata lil tali persuni;

(9) Miżuri għall-istabbiliment u t-tmexxija ta’ żoni hotspot fi Stati Membri li qed jiffaċċaw pressjonijiet migratorji sproporzjonati u eċċezzjonali attwali jew potenzjali;

(10) Iktar żvilupp ta’ forom differenti ta’ kooperazzjoni fost l-Istati Membri fl-ipproċessar tal-viżi, kif deskritt fil-punt (d) tal-paragrafu 2 tal-Anness II;

(11) Żieda tal-preżenza konsulari jew tar-rappreżentazzjoni tal-Istati Membri f’pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni fis-sens tar-Regolament (UE) 2018/1806, b’mod partikolari f’pajjiżi terzi li fih ma hemm l-ebda Stat Membru attwalment preżenti;

(12) Miżuri li għandhom l-għan li jtejbu l-interoperabbiltà tas-sistemi tal-ICT.









ANNESS V

Indikaturi ewlenin tal-prestazzjoni kif imsemmija fl-artikolu 27(1)

Objettiv speċifiku stipulat fil-punt (a) tal-Artikolu 3(2)

1. L-għadd ta’ oġġetti ta’ tagħmir reġistrati fir-riżerva ta’ tagħmir tekniku tal-Aġenzija Ewropea għall-Gwardja tal-Fruntiera u tal-Kosta.

2. L-għadd ta’ oġġetti ta’ tagħmir imqiegħda għad-dispożizzjoni tal-Aġenzija Ewropea għall-Gwardja tal-Fruntiera u tal-Kosta.

3. L-għadd ta’ forom ta’ kooperazzjoni mibdija/imtejba ta’ awtoritajiet nazzjonali maċ-ċentri nazzjonali ta’ koordinazzjoni tal-EUROSUR.

4. L-għadd ta’ qsim tal-fruntieri permezz ta’ sistemi tal-kontroll awtomatizzat tal-fruntieri u e-gates.

5. L-għadd ta’ rakkomandazzjonijiet indirizzati minn evalwazzjonijiet ta’ Schengen u minn valutazzjonijiet tal-vulnerabbiltà fil-qasam tal-ġestjoni tal-fruntieri.

6. L-għadd ta’ parteċipanti li jirrapportaw, tliet xhur wara attività ta’ taħriġ, li qed jużaw il-ħiliet u l-kompetenzi miksuba matul dik l-attività ta’ taħriġ.

7. L-għadd ta’ persuni li applikaw għal protezzjoni internazzjonali fil-punti tal-qsim tal-fruntiera.

8. L-għadd ta’ persuni li ma tħallewx jidħlu mill-awtoritajiet tal-fruntiera.

Objettiv speċifiku stipulat fil-punt (b) tal-Artikolu 3(2)

1. L-għadd ta’ konsulati ġodda/modernizzati barra miż-żona Schengen:

1.1. minn dawn, l-għadd ta’ konsulati modernizzati biex itejbu l-esperjenza tal-klijenti li japplikaw għal viża.

2. L-għadd ta’ rakkomandazzjonijiet indirizzati minn evalwazzjonijiet ta’ Schengen fil-qasam tal-politika komuni dwar il-viżi.

3. L-għadd ta’ applikazzjonijiet għal viża bl-użu ta’ mezzi diġitali.

4. L-għadd ta’ forom ta’ kooperazzjoni mibdija/imtejba introdotti fost l-Istati Membri fl-ipproċessar tal-viżi.

5. L-għadd ta’ parteċipanti li jirrapportaw, tliet xhur wara attività ta’ taħriġ, li qed jużaw il-ħiliet u l-kompetenzi miksuba matul dik l-attività ta’ taħriġ.









ANNESS VI

TIPI TA’ INTERVENT







TABELLA 1 KODIĊIJIET GĦAD-DIMENSJONI TAL-QASAM TAL-INTERVENT I. Ġestjoni integrata Ewropea tal-fruntieri 001 Verifiki fil-fruntieri 002 Sorveljanza fil-fruntieri — tagħmir tal-ajru 003 Sorveljanza fil-fruntieri — tagħmir tal-art 004 Sorveljanza fil-fruntieri — tagħmir marittimu 005 Sorveljanza fil-fruntieri — sistemi ta’ sorveljanza tal-fruntieri awtomatizzati 006 Sorveljanza fil-fruntieri — miżuri oħra 007 Miżuri tekniċi u operazzjonali fiż-żona Schengen li huma relatati mal-kontroll tal-fruntieri 008 Għarfien tas-sitwazzjoni u skambju ta’ informazzjoni 009 Analiżi tar-riskju 010 Proċessar ta’ data u informazzjoni 011 Żoni Hotspot 012 Miżuri relatati mal-identifikazzjoni u r-riferiment ta’ persuni vulnerabbli 013 Miżuri relatati mal-identifikazzjoni u r-riferiment ta’ persuni li jeħtieġu protezzjoni internazzjonali jew li jixtiequ japplikaw għaliha 014 Żvilupp tal-Gwardja Ewropea tal-Fruntiera u tal-Kosta 015 Kooperazzjoni bejn l-aġenziji — livell nazzjonali 016 Kooperazzjoni bejn l-aġenziji — livell tal-Unjoni 017 Kooperazzjoni bejn l-aġenziji — ma’ pajjiżi terzi 018 Skjerament konġunt ta’ uffiċjali għall-komunikazzjoni dwar l-immigrazzjoni 019 Sistemi tal-IT fuq skala kbira — Eurodac għal finijiet ta’ ġestjoni tal-fruntieri 020 Sistemi tal-IT fuq skala kbira — Sistema ta’ dħul/ħruġ (EES) 021 Sistemi tal-IT fuq skala kbira — Sistema Ewropea ta’ Informazzjoni u ta’ Awtorizzazzjoni għall-Ivvjaġġar (ETIAS) — oħrajn 022 Sistemi tal-IT fuq skala kbira — Sistema Ewropea ta’ Informazzjoni u ta’ Awtorizzazzjoni għall-Ivvjaġġar (ETIAS) — Artikolu 85(2) tar-Regolament (UE) 2018/1240 023 Sistemi tal-IT fuq skala kbira — Sistema Ewropea ta’ Informazzjoni u ta’ Awtorizzazzjoni għall-Ivvjaġġar (ETIAS) — Artikolu 85(3) tar-Regolament (UE) 2018/1240 024 Sistemi tal-IT fuq skala kbira — Sistema ta’ Informazzjoni ta’ Schengen (SIS) 025 Sistemi tal-IT fuq skala kbira — Interoperabbiltà 026 Appoġġ operazzjonali — Ġestjoni integrata tal-fruntieri 027 Appoġġ operazzjonali — Sistemi tal-IT fuq skala kbira għal finijiet ta’ ġestjoni tal-fruntieri 028 Appoġġ operazzjonali — Skema ta’ Tranżitu Speċjali 029 Il-kwalità tad-data u tad-drittijiet ta’ suġġetti tad-data għall-informazzjoni, għall-aċċess għad-data personali tagħhom, għar-rettifika u t-tħassir, kif ukoll għar-restrizzjoni tal-ipproċessar, tal-istess data II. Politika komuni dwar il-viżi 001 Titjib tal-ipproċessar tal-applikazzjonijiet għal viża 002 Tisħiħ tal-effiċjenza, ta’ ambjent li jiffavorixxi lill-klijenti u s-sigurtà fil-konsulati 003 Sigurtà tad-dokumenti/konsulenti dwar id-dokumentazzjoni 004 Kooperazzjoni konsulari 005 Kopertura konsulari 006 Sistemi tal-IT fuq skala kbira — Sistema ta’ Informazzjoni dwar il-Viża (VIS) 007 Sistemi oħra tal-IT għal finijiet tal-ipproċessar tal-applikazzjonijiet għal viża 008 Appoġġ operazzjonali — Politika komuni dwar il-viżi 009 Appoġġ operazzjonali — Sistemi tal-IT fuq skala kbira għal finijiet tal-ipproċessar tal-applikazzjonijiet għal viża 010 Appoġġ operazzjonali — Skema ta’ Tranżitu Speċjali 011 Ħruġ ta’ viżi b’validità territorjali limitata 012 Il-kwalità tad-data u tad-drittijiet ta’ suġġetti tad-data għall-informazzjoni, għall-aċċess għad-data personali tagħhom, għar-rettifika u t-tħassir, kif ukoll għar-restrizzjoni tal-ipproċessar, tal-istess data III. Assistenza teknika 001 Informazzjoni u komunikazzjoni 002 Tħejjija, implimentazzjoni, monitoraġġ u kontroll 003 Evalwazzjoni u studji, ġbir ta’ data 004 Tisħiħ tal-kapaċitajiet







TABELLA 2 KODIĊIJIET GĦAT-TIP TA’ DIMENSJONI TA’ AZZJONI 001 Infrastruttura u bini 002 Mezzi ta’ trasport 003 Tagħmir operazzjonali ieħor 004 Sistemi ta’ komunikazzjoni 005 Sistemi tal-IT 006 Taħriġ 007 Skambju tal-aħjar prattiki — bejn l-Istati Membri 008 Skambju tal-aħjar prattiki — ma’ pajjiżi terzi 009 Skjerament ta’ esperti 010 Studji, provi ta’ kunċett, proġetti pilota u azzjonijiet simili 011 Attivitajiet ta’ komunikazzjoni 012 Żvilupp ta’ għodod, metodi u indikaturi tal-istatistika 013 Użu jew segwitu ieħor ta’ proġetti ta’ riċerka







TABELLA 3 KODIĊIJIET GĦAD-DIMENSJONI TA’ IMPLIMENTAZZJONI 001 Azzjonijiet koperti mill-Artikolu 12(1) 002 Azzjonijiet speċifiċi 003 Azzjonijiet elenkati fl-Anness IV 004 Appoġġ operazzjonali 005 Azzjonijiet koperti mill-Artikolu 12(5) 006 Assistenza ta’ emerġenza







TABELLA 4 KODIĊIJIET GĦAD-DIMENSJONI TA’ TEMI PARTIKOLARI 001 Kooperazzjoni ma’ pajjiżi terzi 002 Azzjonijiet f’pajjiżi terzi jew b’rabta magħhom 003 Implimentazzjoni ta’ rakkomandazzjonijiet li jirriżultaw mill-evalwazzjoni ta’ Schengen 004 Implimentazzjoni ta’ rakkomandazzjonijiet li jirriżultaw mill-valutazzjoni ta’ vulnerabbiltà 005 Azzjonijiet ta’ appoġġ għall-iżvilupp u t-tħaddim tal-EUROSUR 006 L-ebda waħda minn dawn ta’ hawn fuq









ANNESS VII

Infiq eliġibbli għal appoġġ operazzjonali

(a) Fl-ambitu tal-objettiv speċifiku stipulat fil-punt (a) tal-Artikolu 3(2), l-appoġġ operazzjonali għandu jkopri l-kostijiet li ġejjin sa fejn dawn ma jkunux koperti mill-Aġenzija Ewropea għall-Gwardja tal-Fruntiera u tal-Kosta fil-kuntest tal-attivitajiet operazzjonali tagħha: (1) kostijiet tal-persunal, inkluż għat-taħriġ; (2) manutenzjoni jew tiswija ta’ tagħmir u infrastruttura; (3) kostijiet ta’ servizz fil-kamp ta’ applikazzjoni ta’ dan ir-Regolament; (4) kostijiet operazzjonali għall-operazzjonijiet; (5) kostijiet relatati ma’ proprjetà immobbli, inkluż il-kiri u d-deprezzar. Stat Membru ospitanti fis-sens tal-punt (20) tal-Artikolu 2 tar-Regolament (UE) 2019/1896 jista’ juża appoġġ operattiv għall-finijiet li jkopri l-kostijiet operazzjonali tiegħu stess għall-parteċipazzjoni tiegħu fl-attivitajiet operattivi msemmija f’dak il-punt li jaqgħu fil-kamp ta’ applikazzjoni ta’ dan ir-Regolament jew għall-finijiet ta’ attivitajiet ta’ kontroll tal-fruntiera nazzjonali tiegħu.

(b) Fl-ambitu tal-objettiv speċifiku stipulat fil-punt (b) tal-Artikolu 3(2), l-appoġġ operazzjonali għandu jkopri: (1) kostijiet tal-persunal, inkluż għat-taħriġ; (2) il-kostijiet tas-servizz; (3) manutenzjoni jew tiswija ta’ tagħmir u infrastruttura; (4) kostijiet relatati ma’ proprjetà immobbli, inkluż il-kiri u d-deprezzar.

(c) Fl-ambitu tal-objettiv ta’ politika stipulat fl-Artikolu 3(1), l-appoġġ operazzjonali għal sistemi tal-IT fuq skala kbira għandu jkopri: (1) kostijiet tal-persunal, inkluż għat-taħriġ; (2) ġestjoni operazzjonali u manutenzjoni ta’ sistemi tal-IT fuq skala kbira u l-infrastrutturi tal-komunikazzjoni tagħhom, inkluż l-interoperabbiltà ta’ dawn is-sistemi u l-kiri ta’ bini sikur.

(d) Apparti li jkopri l-kostijiet elenkati fil-punti (a), (b) u (c) ta’ dan l-Anness, l-appoġġ operazzjonali fi ħdan il-programm tal-Litwanja għandu jipprovdi appoġġ f’konformità mal-Artikolu 17(1).









ANNESS VIII

Indikaturi tal-outputs u tar-riżultati kif imsemmija fl-artikolu 27(3)

Objettiv speċifiku stipulat fil-punt (a) tal-Artikolu 3(2)

Indikaturi tal-output

1. L-għadd ta’ oġġetti ta’ tagħmir mixtrija għal punti ta’ qsim tal-fruntiera:

1.1. minn dawn, l-għadd ta’ sistemi tal-kontroll awtomatizzat tal-fruntieri/sistemi self-service/e-gates mixtrija.

2. L-għadd ta’ oġġetti ta’ infrastruttura mantnuti/imsewwija.

3. L-għadd ta’ żoni hotspot appoġġati.

4. L-għadd ta’ faċilitajiet għal punti ta’ qsim tal-fruntiera mibnija/modernizzati.

5. L-għadd ta’ inġenji tal-ajru mixtrija.

5.1. minn dawn, l-għadd ta’ inġenji tal-ajru mingħajr ekwipaġġ ġew mixtrija.

6. L-għadd ta’ mezzi ta’ trasport marittimi mixtrija.

7. L-għadd ta’ mezzi ta’ trasport bl-art mixtrija.

8. L-għadd ta’ parteċipanti appoġġati.

8.1. minn dawn, l-għadd ta’ parteċipanti f’attivitajiet ta’ taħriġ.

9. L-għadd ta’ uffiċjali għall-komunikazzjoni dwar l-immigrazzjoni skjerati f’pajjiżi terzi.

10. L-għadd ta’ funzjonalitajiet tal-IT żviluppati/mantnuti/modernizzati.

11. L-għadd ta’ sistemi tal-IT fuq skala kbira tal-UE żviluppati/mantnuti/modernizzati.

11.1. minn dawn, l-għadd ta’ sistemi tal-IT fuq skala kbira żviluppati.

12. L-għadd ta’ proġetti ta’ kooperazzjoni ma’ pajjiżi terzi.

13. L-għadd ta’ persuni li applikaw għal protezzjoni internazzjonali fil-punti tal-qsim tal-fruntiera.

Indikaturi tar-riżultati

14. L-għadd ta’ oġġetti ta’ tagħmir irreġistrati fir-riżerva ta’ tagħmir tekniku tal-Aġenzija Ewropea għall-Gwardja tal-Fruntiera u tal-Kosta.

15. L-għadd ta’ oġġetti ta’ tagħmir imqiegħda għad-dispożizzjoni tal-Aġenzija Ewropea għall-Gwardja tal-Fruntiera u tal-Kosta.

16. L-għadd ta’ forom ta’ kooperazzjoni mibdija/imtejba ta’ awtoritajiet nazzjonali maċ-ċentri nazzjonali ta’ koordinazzjoni tal-EUROSUR.

17. L-għadd ta’ qsim tal-fruntieri permezz ta’ sistemi tal-kontroll awtomatizzat tal-fruntieri u e-gates.

18. L-għadd ta’ rakkomandazzjonijiet indirizzati minn evalwazzjonijiet ta’ Schengen u minn valutazzjonijiet tal-vulnerabbiltà fil-qasam tal-ġestjoni tal-fruntieri.

19. L-għadd ta’ parteċipanti li jirrapportaw, tliet xhur wara attività ta’ taħriġ, li qed jużaw il-ħiliet u l-kompetenzi miksuba matul dik l-attività ta’ taħriġ.

20. L-għadd ta’ persuni li ma tħallewx jidħlu mill-awtoritajiet tal-fruntiera.

Objettiv speċifiku stipulat fil-punt (b) tal-Artikolu 3(2)

Indikaturi tal-output

1. L-għadd ta’ proġetti li jappoġġaw id-diġitalizzazzjoni tal-ipproċessar tal-viża.

2. L-għadd ta’ parteċipanti appoġġati.

2.1. minn dawn, l-għadd ta’ parteċipanti f’attivitajiet ta’ taħriġ.

3. L-għadd ta’ membri tal-persunal stazzjonati f’konsulati f’pajjiżi terzi.

3.1. li minnhom l-għadd ta’ membri tal-persunal utilizzati fl-ipproċessar tal-viżi.

4. L-għadd ta’ funzjonalitajiet tal-IT żviluppati/mantnuti/modernizzati.

5. L-għadd ta’ sistemi tal-IT fuq skala kbira tal-UE żviluppati/mantnuti/modernizzati.

5.1. minn dawn, l-għadd ta’ sistemi tal-IT fuq skala kbira żviluppati.

6. L-għadd ta’ oġġetti ta’ infrastruttura mantnuti/imsewwija.

7. L-għadd ta’ proprjetajiet mikrija/deprezzati.

Indikaturi tar-riżultati

8. L-għadd ta’ konsulati ġodda/modernizzati barra miż-